Ini Bagaimana New Zealand Berjaya "Menghapuskan" COVID-19 Selepas 5 Minggu Perintah Berkurung

Lima minggu selepas melancarkan perintah berkurung agresif di seluruh negara untuk memerangi wabak koronavirus dan ditambah dengan salah satu pakej bantuan ekonomi yang paling dahsyat berbanding negara-negara lain, kerajaan New Zealand telah mengumumkan bahawa novel coronavirus telah kini "dihapuskan" di negara ini.

Perdana Menteri New Zealand berkata pada 27 April bahawa walaupun kes bukanlah pada paras sifar, namun kes baharu sekitar satu digit untuk beberapa hari dan kekal sehingga ke hari ini.

Ini merupakan satu statistik yang sangat menakjubkan ketika mana negara-negara lain berhadapan dengan beribu-ribu kes setiap hari.

New Zealand kini telah melonggarkan sekatan dari Tahap 4 kepada Tahap 3, yang membenarkan sesetengah perniagaan untuk dibuka semula.

Kejayaan ini memberikan keyakinan kepada New Zealand bahawa mereka telah mencapai sasaran untuk penghapusan, yang mana tidak bermaksud sifar kes tetapi bermakna bahawa mereka tahu dari mana kes-kes COVID-19 datang.

Hanya terdapat 1 sahaja kes sejak 1 April yang mana pihak berkuasa New Zealand masih menyiasat sumber jangkitan.

27 April merupakan hari terakhir dalam hampir lima minggu perintah berkurung tahap empat yang ketat, yang digambarkan oleh Jacinda Ardern sebagai "sekatan paling ketat yang pernah dilaksanakan terhadap warga New Zealand dalam sejarah moden."

Perintah berkurung di negara ini dilonggarkan pada 28 April, dengan lebih daripada 400,000 rakyat New Zealand kembali ke tempat kerja dan 75% daripada ekonomi beroperasi.

(Keadaan jalan raya di New Zealand ketika perintah berkurung dilaksanakan)

Sekatan tahap 3 baharu ini juga bermakna bahawa rakyat New Zealand dibenarkan untuk mengadakan pengebumian kecil dan membeli makanan bungkus.

New Zealand melaporkan 20 kematian dan 1,487 kes positif dan kemungkinan, menurut Universiti John Hopkins.

Daripada jumlah itu, 1,276 atau 85.8% kes disahkan dan kemungkinan, telah pulih sepenuhnya.

Dan walaupun kejayaan New Zealand dalam menghapuskan virus ini sepatutnya diraikan, namun Jacinda masih menggesa rakyatnya untuk berwaspada.

Sebagai contoh, ia mempunyai kelebihan dari segi masa, di mana New Zealand mengesahkan kes COVID-19 pertama mereka pada 28 Februari, lebih daripada sebulan selepas Amerika Syarikat mengesahkan kes positif pertama.

New Zealand adalah negara pulau yang agak terpencil, dan agak sedikit penerbangan yang melalui transit melalui negara ini.

Ia juga diperintah secara terpusat, yang bermaksud tidak mempunyai negeri seperti AS atau negara jirannya Australia.

Tetapi kunci sebenar kejayaan New Zealand kelihatan seperti datang dari pendekatan yang dapat diterapkan di mana-mana tempat di dunia, iaitu bergerak pantas, melakukan ujian secara meluas dan sangat bergantung sepenuhnya kepada kemajuan sains.

Seperti banyak negara, New Zealand memiliki model yang menunjukkan bahawa wabak novel coronavirus berpotensi untuk menghancurkan jika tidak ada tindakan yang diambil.

Tidak seperti beberapa negara lain, New Zealand memberikan tindak balas yang agak pantas.

Apabila Jacinda mengumumkan pada 14 Mac bahawa sesiapa sahaja yang memasuki negara ini perlu mengasingkan diri selama dua minggu, ia dilihatkan sebagai salah satu sekatan sempadan paling keras di dunia.

Dan pada 19 Mac, ketika Jacinda melarang warga asing memasuki negara New Zealand, kes COVID-19 mencecah 28 kes iaitu pertambahan sebanyak 22 kes dalam tempoh 5 hari.

Menjelang 23 Mac selepas 102 kes COVID-19 disahkan di negara ini tanpa sebarang kematian, Jacinda mengumumkan pelaksanaan perintah berkurung.

Beliau juga menasihatkan rakyatnya untuk bertindak seperti anda dijangkiti COVID-19.

Terdapat beberapa sebab mengapa New Zealand mengambil langkah yang tegas.

Seperti yang disebutkan oleh Jacinda dalam sidang media pada 14 Mac, New Zealand adalah laluan keberangkatan utama ke Kepulauan Pasifik, dan negara ini mempunyai tanggungjawab untuk melindungi negara jirannya di Pasifik.

Tetapi tindakan pantas itu juga untuk kepentingan rakyat New Zealand.

Ini kerana New Zealand tidak mempunyai katil rawatan rapi yang banyak jika dibandingkan dengan sesetengah negara, jadi mereka perlu bertindak pantas.

Mereka bukan sahaja bertindak pantas, malah New Zealand juga tidak melonggarkan langkah pencegahan sedia ada.

Jacinda memilih untuk menambah lima hari terhadap langkah-langkah perintah berkurung paling ketat iaitu tahap empat, walaupun kes-kes COVID-19 di New Zealand menurun.

Tidak seperti di kebanyakan negara lain, tindakan keras Jacinda ini disokong oleh majoriti rakyat New Zealand.

Dalam satu kaji selidik, 87% daripada warga negara ini memberitahu bahawa mereka bersetuju dengan cara kerajaan New Zealand menangani wabak tersebut.

Ini sangat bertentangan dengan reaksi yang diberikan oleh populasi di beberapa buah negeri di Amerika Syarikat yang membantah di jalanan terhadap arahan kerajaan supaya tinggal di rumah.

Selain daripada tindakan pantas, New Zealand telah meningkatkan jumlah ujian sehingga mereka mampu melakukan sekitar 8,000 ujian setiap hari.

Sehingga 5 Mei, negara ini telah melakukan 152,696 ujian, iaitu 31,665 ujian bagi setiap 1 juta populasi.

Sebagai perbandingan, United Kingdom yang mempunyai populasi 13 kali ganda New Zealand, melakukan sebanyak 1,291,591 ujian (19,026 ujian bagi setiap 1 juta populasi).

Malaysia yang mempunyai lebih daripada 6 kali ganda populasi New Zealand, melakukan sebanyak 205,598 ujian, iaitu 6,352 ujian bagi setiap 1 juta populasi.

Tetapi petanda sebenar bahawa ujian New Zealand berhasil adalah kadar positif ujiannya, iaitu jumlah ujian yang disahkan positif.

Dr Mike Ryan, Pengarah Eksekutif Program Kecemasan Kesihatan WHO, menyatakan bahawa penanda aras yang baik adalah sekurang-kurangnya 10 kes negatif untuk setiap kes positif disahkan.

Ini bermaksud jika sebuah negeri atau negara melakukan ujian dan mendapati kes positif sekitar 9% atau kurang, kemungkinan besar ia diuji dengan baik. menguji dengan baik.

Kadar positif ujian New Zealand adalah sekitar 1%, menunjukkan bahawa tidak ada penularan komuniti yang meluas berlaku di negara ini.

Di negara lain di seluruh dunia, setiap individu yang dijangkiti COVID-19 menjangkiti sekitar 2.5 orang yang lain dan di bawah perintah berkurung New Zealand, mereka berjaya mengurangkan kadar jangkitan iaitu individu positif hanya menjangkiti 0.4 orang yang lain.

Pengajaran sebenar yang boleh diambil dari New Zealand adalah gabungan sains dan kepemimpinan yang baik, kata Profesor Michael Baker, dari Jabatan Kesihatan Awam Universiti Otago.

Sepanjang tempoh perintah berkurung, Jacinda muncul bersama Pegawai Awam New Zealand, Ahsley Bloomfield pada sidang media harian, dengan Perdana Menteri New Zealand itu sering menyampaikan pertanyaan dari media kepadanya.

Walaupun Ahsley adalah seorang penjawat awam, dia berkelayakan dalam bidang perubatan dan mempunyai kepakaran dalam perubatan kesihatan awam.

Menurut kenyataan dalam laman sesawang Kementerian Kesihatan New Zealand, bidang minat profesionalnya adalah pencegahan dan kawalan penyakit tidak berjangkit.

Walaupun pada ketika ini New Zealand sedang dilihatkan sebagai sebuah kisah kejayaan melibatkan krisis COVID-19, ia juga menunjukkan bahawa kemenangan ini tidak bermaksud kembali hidup seperti biasa.

Meskipun meraih kejayaan awal, negara ini masih menjalani perintah berkurung, dengan majoriti daripada mereka diarahkan tinggal di rumah.

Jacinda juga menegaskan bahawa perang terhadap COVID-19 akan berlanjutan sehingga ada vaksin.

Dan seperti negara-negara lain, New Zealand masih mempunyai perjuangan ekonomi yang perlu diusahakan.

Industri eksport terbesar di New Zealand iaitu pelancongan menerima tamparan yang hebat.

Warga asing masih dilarang memasuki negara ini dan setiap rakyat New Zealand yang pulang perlu diasingkan sekurang-kurangnya 14 hari di kemudahan kuarantin milik kerajaan.

Terdapat perbincangan mengenai New Zealand dan Australia untuk  membuka sempadan antara satu sama lain, tetapi buat masa ini, tiada pengumuman rasmi dibuat.


Inilah Pasukan Rahsia Yang Membunuh Osama Bin Laden - DevGru | SEAL Team Six

Kumpulan Pembangunan Perang Khas Angkatan Laut Amerika Syarikat (DevGru) yang pada asalnya dikenali sebagai "SEAL Team Six", merupakan salah satu daripada beberapa unit yang didedahkan secara terbuka di bawah Komando Operasi Khas Bersama (JSOC).

JSOC adalah sebuah kumpulan elit dan sangat rahsia yang menyelaraskan misi anti-keganasan dan misi berkaitan keselamatan lain di seluruh dunia.

Berpangkalan di Lapangan Udara Pope Army dan Fort Bragg di North Carolina, JSOC ditubuhkan pada tahun 1980 setelah pasukan khas Amerika gagal menyelamatkan tebusan Amerika di Kedutaan Iran semasa Operasi Eagle Claw.

Sebuah unit JSOC yang bertanggungjawab ke atas operasi pengganas di persekitaran maritim mula beroperasi pada tahun berikutnya sebagai SEAL Team Six.

Nama ini dipilih bertujuan untuk mengelirukan perisikan Soviet kerana pada ketika itu, hanya terdapat tiga pasukan SEAL sahaja yang wujud.

Pada tahun 1987, ia dibubarkan dan dijenamakan semula sebagai Kumpulan Pembangunan Perang Khas Angkatan Laut Amerika Syarikat.

Walaupun organisasi DevGru dikelilingi banyak rahsia, dipercayai bahawa sebahagian besar anggotanya dipilih dengan teliti dari pasukan SEAL lain dan dari unit Pelupusan Ordnance Letupan Angkatan Laut.

Sebagai tambahan kepada program latihan SEAL yang dahsyat, calon DevGru menerima arahan lanjutan dalam teknik menentang keganasan sebelum menjalani proses pemilihan yang ketat.

Menurut laman sesawang berita keselamatan GlobalSecurity.org, unit ini kini terdiri daripada kira-kira 200 pengendali serta 300 pakar yang ditugaskan untuk menguji dan mengembangkan peralatan serta senjata khas.

Nama unit ini sekali lagi dinamakan semula pada Oktober 2010, namun nama SEAL Team Six kekal sebagai nama unit ini yang diiktiraf secara meluas.

Dan walaupun banyak operasi DevGru masih kekal rahsia, beberapa aktiviti unit ini telah disahkan dan dihebahkan.

Ia termasuklah serbuan yang paling berprofil tinggi DevGru setakat ini, iaitu serangan terhadap perkarangan Osama bin Laden di Pakistan yang membawa kepada kematian pemimpin al-Qaeda ini.

SEAL Team Six mengambil bahagian dalam pencerobohan ke atas Grenada yang dipimpin AS, yang menamatkan pengambilalihan komunis dari pemerintah negara kecil Caribbean itu pada Oktober 1983.

Empat anggota unit ini hilang di laut ketika helikopter menurungkan mereka di luar pesisir.

Unit ini bertanggungjawab menyelamatkan gabenor jeneral negara itu, Paul Scoon, yang telah ditahan di rumah dan berhadapan dengan hukuman mati.

Dihujani tembakan bertubi-tubi dari tentera Grenada ketika mereka cuba beredar, DevGru berenang ke lautan di mana mereka menunggu selama hampir 6 jam, sebelum ditemui Angkatan Laut dan diselamatkan.

Bekerjasama dengan pasukan Delta Force dan unit elit lain, anggota DevGru membantu dalam usaha menangkap diktator Panama iaitu Manuel Noriega yang digulingkan semasa pencerobohan Amerika Syarikat ke atas Panama pada Disember 1989.

DevGru dilaporkan kembali ke Panama untuk mengambil bahagian dalam operasi rahsia yang bertujuan untuk menangkap raja dadah Colombia yang sangat terkenal iaitu Pablo Escobar.

Akan tetapi, misi ini dipercayai menemui kegagalan disebabkan oleh bahagian perisikan yang lemah.

Anggota-anggota DevGru mengambil bahagian dalam pasukan petugas multinasional semasa Operasi Gothic Serpent.

Operasi Gothic Serpent adalah sebuah misi yang dipimpin AS untuk menangkap panglima perang Somalia, Mohamed Farrah Aidid pada Oktober 1993.

Ia kemudiannya memuncak dalam Pertempuran Mogadishu, yang kemudian diceritakan dalam buku “Black Hawk Down: A Story of Modern War” dan serta diadaptasikan dalam filem.

Selepas perang di Yugoslavia, anggota DevGru dihantar ke Bosnia untuk mengesan para penjenayah perang Bosnia dan membawa mereka pulang ke The Hague di Belanda untuk dibicarakan.

Mereka menangkap sebilangan suspek utama, termasuklah Radislav Krstić yang merupakan jeneral Bosnia yang kemudian didakwa atas peranannya dalam pembunuhan besar-besaran di Srebrenica pada tahun 1995.

Pada Oktober 2010, anggota DevGru memimpin serangan di sebuah kompleks Taliban di Afghanistan.

Ia merupakan lokasi penahanan Linda Norgrove, seorang pekerja bantuan Scotland.

Ditempatkan di barisan hadapan oleh penculiknya, Linda mengalami cedera parah ketika pertempuran antara pasukan A.S. dan anggota bersenjata Taliban meletus.

Siasatan bersama oleh Amerika Syarikat dan United Kingdom selepas itu mendapati bahawa bahawa bom tangan yang dilemparkan oleh salah seorang anggota DevGru telah menyebabkan wanita berusia 36 tahun itu terbunuh.

Beberapa minggu kemudian, akhabar melaporkan bahawa beberapa anggota DevGru dikenakan tindakan kerana tidak memberitahu pegawai mengenai situasi kematian Linda yang dianggap sebagai tidak sengaja.

Anggota DevGru terlibat secara langsung dalam konflik yang sedang berlaku di Afghanistan dan Iraq, dengan menyasarkan banyak tokoh al-Qaeda dan Taliban.

Mereka sering bekerja sama dengan Bahagian Kegiatan Khas Badan Perisikan Pusat, yang menjalankan operasi paramiliter rahsia.

Dituduh sebagai dalang dalam serangan ke atas Amerika Syarikat pada 11 September 2001, pemimpin al-Qaeda Osama bin Laden berjaya meloloskan diri daripada usaha menangkap oleh DevGru hampir satu dekad.

Namun, unit ini akhinya berjaya melaksanakan misi yang paling berprofil tinggi dalam sejarahnya.

Walaupun butiran operasi ini masih belum disahkan oleh pegawai rasmi, dipercayai bahawa 24 anggota unit SEAL ini telah menyerbu masuk perkarangan Osama di Abbottabad, Pakistan, pada awal pagi 2 Mei 2011.

Menurut laporan, insiden tembak-menembak meletus dan berlangsung selama 40 minit, yang membawa kepada penangkapan atau kematian 22 orang.

Osama bin Laden dilaporkan mati ditembak dan kemudiannya dibuang ke laut selepas proses pengenalan yang teliti dibuat.

Kesemua anggota SEAL terselamat daripada serangan itu walaupun berlakunya kerosakan pada helikopter yang dinaiki, yang hampir-hampir menggagalkan misi mereka.


5 Wilayah Negara Lain Yang Turut Dituntut Kerajaan China

China pada ketika ini bersempadan dengan 14 buah negara berbeza. Banyak kan? Itu adalah disebabkan oleh saiz keluasan negara itu yang terlalu besar.

Bagaimanapun, tahukah anda walaupun berkongsi sempadan dengan 14 buah negara, China sehingga kini sedang melakukan tuntutan ke atas 23 sempadan negara berbeza - termasuklah di negara kita.

Kita sudah tahu perangai China apabila melibatkan Laut China Selatan dan negara Asia Tenggara lain. Pernahkah anda membaca tentang beberapa tuntutan lain yang melibatkan China yang masih diusahakan, sama ada secara halus atau terbuka?

Pada bulan November tahun 1963, kerajaan Afghanistan dan China selamat memeterai perjanjian sempadan antara kedua-dua negara, memaksa China akur dengan garis sempadan tanpa boleh lagi melakukan tuntutan ke atas Afghanistan.

Sempadan yang dibuat semasa perang politik di antara British dan Empayar Russia mewujudkan satu ruangan penampan selebar 75 km, yang dikenali sebagai Koridor Wakhan membahagikan jajahan Empayar Russia dan British dengan Afghanistan menjadi mangsa terjerat ditengah-tengahnya.

Koridor Wakhan pada zaman dahulu sebenarnya merupakan satu titik penting dalam sejarah China semasa era kegemilangan Jalan Sutera, menjadi laluan darat utama ekonomi yang menghubungkan China dengan bahagian barat khasnya Turki dan Eropah.

Kini koridor itu menjadi sempadan yang menghubungkan empat negara iaitu China, Afghanistan, Tajikistan dan Pakistan, serta menjadi titik penting China mengawal pengaruh Russia. Disebabkan kekangan perjanjian tahun 1963 dengan Afghanistan, China mensasarkan Tajikistan sebagai sekutu rapat mereka dalam gagasan One Belt One Road.

Secara tak langsung mereka dapat menguasai semula laluan ekonomi penting yang ada sebelum ini, dengan pembinaan lebih 40 pusat kawalan sekuriti di bahagian sempadan milik Tajikistan, membolehkan kerajaan China dapat terus memantau kawasan yang percayai telah terlepas daripada tangan mereka.

Tahukah anda, China masih menuntut dua buah wilayah di negara India?

Yang pertama adalah sebuah kawasan dinamakan oleh China sebagai Aksai Chin, sebuah kawasan seluas 38,000 meter persegi terletak di Jammu dan Kashmir - yang dikenali oleh India sebagai Ladakh.

Perbalahan berkenaan Aksai Chin/Ladakh bermula selepas garisan sempadan yang dibentuk pada tahun 1865, meletakkan Ladakh sebagai sebahagian daripada wilayah Kashmir. Selepas beberapa perubahan garis sempadan, India yang berjaya mencapai kemerdekaan pada tahun 1947 menamakan kawasan itu di bawah jajahan mereka.

Sementara itu China pula merasakan Aksai Chin sepatutnya diletak di bawah wilayah pemerintahan autonomi Xinjiang.

Bahagian Arunachal Pradesh juga menjadi satu lagi wilayah yang dituntut kedua-dua negara, dengan China melakukan tuntutan ke atas sebuah kawasan bernama Tawang, kerana mereka sejarah wilayah tersebut sepatutnya melayakkan kawasan itu menjadi sebahagian daripada Tibet, seterusnya  diletakkan di bawah pemerintahan mereka.

Tawang sangat penting bagi penganut agama Buddha kerana menempatkan tokong kedua terbesar agama tersebut di dunia, menyimpan beribu teks-teks lama agama tersebut serta terbina satu tugu Buddha setinggi 27 kaki sebagai mercu tandanya.

Berdepan dengan gergasi ekonomi seperti Jepun tidak menghalang China untuk cuba melakukan tuntutan dengan menggunakan bukti sejarah.

China percaya kesemua pulau di kepulauan Ryukyu sepatutnya menjadi milik mereka selepas penyerahan gugusan pulau itu kepada Jepun, yang berlaku pada tahun 1895 - sepatutnya terbatal setelah Jepun menyerah kalah dalam Perang Dunia Kedua.

Kontroversi terbesar adalah melibatkan Pulau Senkaku, dinamakan semula oleh China sebagai Pulau Diaoyu dan dituntut sebagai milik mereka disebabkan oleh beberapa faktor.

Penemuan sumber minyak di situ, lokasinya yang strategik sebagai laluan kapal terkenal sebagai sumber perikanan yang besar menjadi punca utama kenapa pulau ini terus dipertikaikan haknya sehingga kini oleh China.

Tindakan kerajaan Jepun membeli tanah milik persendirian di pulau tersebut mendapat reaksi keras Beijing. Berang dengan reaksi Jepun, Beijing sejak tahun 2013 mula memantau pergerakan keluar masuk berdekatan pulau tersebut. Mereka meminta mana-mana pihak yang mahu menggunakan laluan udara dan air di situ melaporkannya kepada pihak mereka.

Pada ketika ini situasi di Pulau Senkaku masih terkawal, namun China semakin berani membawa masuk kapal milik mereka ke situ sementara Jepun pula memilih untuk memantau tanpa menimbulkan sebarang provokasi.

Kawasan besar di bahagian sempadan Russia dan China, dinamakan sebagai Primorye atau nama penuhnya Primorskiy Kray terletak pada penghujung bahagian tenggara negara tersebut, bersempadanan dengan wilayah Harbin di China.

China percaya mereka sebenarnya tuan punya sebahagian besar kawasan tersebut, disebabkan oleh perjanjian berat sebelah yang telah ditandatangani pada tahun 1860 semasa Konvensyen Peking - di antara pemerintahan Dinasti Qing ketika itu dengan Empayar Russia.

Pada awalnya, wilayah tersebut merupakan sebahagian daripada jajahan Manchuria dan ini menjadi hujah utama kenapa China merasakan kawasan itu patut dikembalikan kepada mereka.

Buat masa sekarang, hubungan di antara kedua-dua negara masih baik dengan kerjasama membuka laluan koridor yang dinamakan Primorye-1 dan 2, di mana pengeluar-pengeluar produk di China serta syarikat China yang beroperasi di Primorye boleh menggunakan laluan itu untuk mengeksport produk mereka.

Bagaimanapun, penganalisis juga berpendapat - taktik China mengeksport syarikat, kilang dan pekerja mereka masuk ke kawasan itu sekarang adalah untuk membolehkan mereka menghantar masuk askar mereka ke situ di masa depan - bagi tujuan 'melindungi aset negara' di Russia.

Negara paling misteri dalam dunia Korea Utara turut sama menjadi mangsa tuntutan China.

China dan Korea Utara berkongsi sempadan sepanjang 1,416 km dan kepentingan China kepada ekonomi Korea Utara tidak boleh dipertikaikan. China merupakan rakan dagang Korea Utara no. 1, jadi kedua-dua negara sedaya-upaya mengambil pendekatan tengah - tidak berusaha menimbulkan ketegangan, sebaliknya tetap cuba mengamalkan perkongsian sempadan sesama mereka dalam menangani konflik.

Isu tuntutan China melibatkan sebuah pulau bernama Pulau Pidan (nama Korea Utara 'Pidansom') atau Pulau Choduan Dao (nama asal oleh China).

Sejarah pulau ini pada awalnya diduduki oleh orang China sebelum pulau ini jatuh ke tangan Korea semasa era kolonisasi Jepun, yang pada ketika itu adalah sebahagian daripada jajahan Amerika Syarikat semasa perang dunia.

Selepas tamat perang Korea pada tahun 1953, kerajaan Korea Utara telah pun menawarkan pulau tersebut sebagai hadiah kepada China disebabkan oleh bantuan yang diberikan pasukan tentera sukarelawan rakyat China yang ada di situ kepada mereka.

Perancangan Korea Utara bagi menubuhkan wilayah Sindo di situ yang bakal menyatukan kesemua kawasan di bawah satu pemerintahan bermula pada penghujung era 60-an. Ini memaksa rakyat China yang selama ini menunggu kawasan mereka dikembalikan kepada Beijing, terpaksa dipindahkan keluar kerajaan China.

Tindakan Korea Utara ini dianggap Beijing sebagai melanggar perjanjian sempadan yang sepatutnya dikongsi bersama-sama. Wilayah Sindo selamat diisytiharkan pembukaannya pada tahun 1991 dan kerjasama kedua-dua negara dalam penggunaan sempadan itu untuk kegiatan ekonomi dimeterai pada tahun 2011 - mengelakkan konflik lebih panjang berlarutan, buat masa sekarang.


Pengalaman Ngeri Petugas Pembersihan Hospital Semasa Wabak Covid-19

Empat minggu lalu, Joseph McKay baru menamatkan pengambaran sebagai salah seorang pelakon pembantu atau dalam bahasa kita, 'pak pacak' sebuah siri TV yang bakal ditayangkan.

Tidak lama selepas itu, McKay menerima satu lagi tawaran dari agensi pekerjaan yang dia daftarkan - tawaran menjadi pekerja pembersihan hospital wabak ekoran Covid-19 yang melanda London. Dalam surat tawaran agensi itu, sudah diperjelaskan tentang risiko serta bahaya tugas yang menantinya.

Pada awalnya, McKay tidak merasakan perkara itu berat apatah lagi dia rimas dibebankan dengan perintah kurungan rumah yang memaksanya duduk diam. Jadi peluang bekerja itu dirasakan sebagai satu jalan keluar yang perlu dia ambil.

Bagaimanapun, pengalaman yang bakal ditempuhinya merupakan pengajaran yang akan membuka mata beliau,k realiti sebenar apa yang terjadi akibat jangkitan Covid-19.

Aku bersetuju untuk mengambil tawaran agensi itu dan diberikan jadual kerja 3 petang hingga 10 malam setiap hari. Tugas aku mudah, sama ada mengosongkan tong sampah yang ada mengikut jadual yang ditetapkan atau membersihkan bilik dan katil yang telah dikosongkan, disebabkan kematian pesakit Covid-19.

Pada mulanya, aku akui aku bersemangat. Aku mampu menyumbang kembali kepada masyarakat!

Namun kali pertama aku mendengar doktor memberitahu kepada pesakit kemungkinan tidak ada apa-apa lagi yang boleh dibuat bagi membantu dirinya untuk sembuh, aku yang pada ketika itu sedang menggantikan tirai di katil sebelah mula merasai perasaan bergolak.

Realiti tentang apa yang aku sedang hadapi yang sebelum ini yang hanya dilaporkan dalam kaca TV setiap hari, mula mengubah aku.

Apatah lagi bila stor pencuci terletak berdekatan dengan bilik mayat. Sangat kerap aku ke stor bagi mendapatkan peralatan dan berselisih petugas ulang-alik menolak katil kastor beroda tanpa henti membawa tubuh tidak bernyawa.

Sesuatu yang tidak ramai ceritakan yang aku saksikan sendiri, adalah situasi sebenar pesakit Covid-19 yang sudah tua.

Kumpulan pesakit Covid-19 berusia tua yang aku lihat ramai di antara sebenarnya tidak pun menyedari apa yang sedang mereka alami, disebabkan oleh penyakit dementia yang ada.

Terangkanlah kepada mereka berapa kali pun risiko jangkitan Covid-19, tak semuanya akan ingat apa yang telah diterangkan kepada mereka.

Ada yang tak tahu kenapa mereka di hospital serta tidak faham kenapa mereka masih tidak dibenarkan keluar. Pernah seorang warga tua cuba melarikan diri kerana sudah tidak tahan ditahan, tanpa dia tahu kenapa dia perlu ditahan.

Antara situasi yang paling menyayat hati adalah apabila aku perlu menukarkan tirai untuk pesakit yang telah meninggal dunia, tetapi pesakit itu masih lagi terbaring kaku di atas katil. Jika anda kata pada aku itu situasi yang akan perlu aku lalui 6 bulan dahulu - aku pun takkan percaya.

Semakin lama sudah jadi kebiasaan untuk aku masuk membersihkan katil hari ini dalam wad yang menempatkan 6 pesakit serentak, sebelum keesokannya 2 atau 3  pesakit telah menghembuskan nafas terakhir.

Biasanya individu terakhir yang akan menyaksikan sendiri perkara itu terjadi, adalah kumpulan jururawat. Ada seorang jururawat yang aku kenali mengakui, bulan itu saja dia sudah menemani lebih 20 orang pesakit semasa mereka kembali menemui pencipta.

Ada satu insiden yang aku lalui apabila aku membersihkan katil seorang pesakit yang baru saja meninggal dunia.

Pesakit itu sudah dimaklumkan tentang keadaannya jadi dia memilih untuk menulis sepucuk surat kepada keluarganya. Surat itu aku temui terselit dalam sebuah buku, terletak dalam rak di sebelah katil tempat dia meninggal.

Aku buka surat itu dan membacanya, namun malangnya surat itu tidak dapat aku sampaikan isinya kepada individu yang sepatutnya menerimanya. Arahan hospital jelas untuk semua petugas termasuklah kami, perlu menghantar semua jenis barangan milik si mati semasa dia di rawat yang ditinggalkan ke pusat pembakaran.

Sedih sebenarnya apabila memikirkan ada waris atau ahli keluarga di luar sana, bukan saja tidak dapat mengebumikan ibu atau ayah mereka seperti biasa - tetapi turut sama tidak mengetahui pesanan terakhir yang ingin diceritakan buat mereka.

Jika selama ini salah satu kebimbangan kita adalah mati bersendirian tanpa ditemani ahli keluarga terdekat, pandemik Covid-19 menjadikan situasi itu satu realiti yang sukar sekali untuk dihadam.

Setiap kali habis tugasan aku, aku akan pulang dan cuba berhenti memikirkan apa yang telah aku lihat. Aku hindari media sosial, khasnya melibatkan individu yang masih memandang ringan wabak ini seperti satu jenaka.

Minggu lepas, kami mula diarahkan untuk membersihkan sepenuhnya beberapa wad yang sebelum ini menempatkan pesakit Covid-19 - untuk ditukarkan kembali menjadi wad biasa seperti asal.

Aku mmengambil perkara itu sebagai satu perkembangan sihat; menandakan kadar jangkitan sudah mula terkawal berbanding hari pertama aku bertugas di hospital itu.

Pada ketika ini, aku mula ditugaskan sebagai pencuci di wad bersalin dan buat kali pertama sepanjang aku bertugas, aku mula rasa ada kegembiraan. Sudah beberapa minggu menghadap kematian, dapat mendengar tangisan bayi yang baru lahir memberikan aku harapan baru.

Percayalah, ancaman serta risiko jangkitan Covid-19 bukanlah satu perkara yang boleh dianggap ringan.

Jika perlu bermurung, berkurunglah dalam rumah. Seandainya perlu menjarakkan diri, amalkanlah sebaik mungkin. Buat langkah-langkah keselamatan sebaik mungkin dan jangan amal sikap sambil lewa.

Aku bertuah dapat melihat dengan mata sendiri tekanan yang dihadapi petugas kesihatan di hospital setiap hari.

Sekiranya anda dapat melihat apa yang aku saksikan, percayalah; anda tak mahu menambah beban mereka yang terlibat sebagai petugas barisan hadapan.

Artikel ini adalah terjemahan dan olahan semula artikel 'Working as a hospital cleaner during coronavirus, I’ve had to burn letters meant for loved ones' tulisan Joseph McKay yang diterbitkan oleh Metro UK pada 3 Mei 2020.


5 Taktik Jahat China Untuk Menguasai Laut China Selatan

Sudah berbelas tahun, penganalisis geopolitik dunia memberikan isyarat bahawa Laut China Selatan bakal menjadi lokasi di mana konflik dunia seterusnya akan berlaku, disebabkan oleh beberapa sebab.

Satu faktor utama adalah disebabkan oleh usaha besar-besaran negara China yang bukan saja mahu menguasai sebahagian besar kawasan perairan tersebut, bahkan turut sama mahu menjadikan negara-negara kecil yang berkongsi kawasan itu sekutu, sama ada secara paksa atau diplomatik.

Apa yang dimahukan China dalam usaha mereka? Setakat ini belum jelas apa matlamat besar China dalam menggerakkan pelbagai taktik licik serta keras yang telah mereka amalkan.

Apa yang kita tahu, adalah taktik licik mereka. Apa kaedah yang diamalkan China dalam melebarkan pengaruh mereka di sini?

Penganalisis politik berpendapat pada ketika ini, China sedang menggunakan taktik serupa yang pernah dilakukan Russia semasa perang di Crimea pada tahun 2014.

Kemunculan kumpulan-kumpulan askar yang tidak berlencana serta tidak jelas dari mana datangnya di beberapa lokasi strategik seperti lapangan terbang, markas tentera dan bangunan Parlimen seterusnya berjaya mengambil alih negeri itu.

Hanya selepas lebih setahun krisis itu, barulah Presiden Russia, Vladimir Putin mendedahkan kemunculan pasukan tentera yang dinamakan sebagai 'little green men' oleh penduduk setempat, merupakan anggota unit rahsia Spetnaz kendalian tentera Russia.

Dalam kes China, mereka direkodkan menggunakan anggota tentera militia yang mempunyai uniform tetapi tidak menunjukkan identiti mereka adalah anggota tentera People's Liberation Army (PLA) China, ditugaskan menaiki bot-bot yang didaftarkan secara rasmi untuk tujuan perikanan dan akan menyamar sebagai nelayan, bergantung kepada situasi.

Dengan menugaskan anggota militia dalam kapal-kapal nelayan yang dalam masa yang sama bertugas sebagai nelayan, China bebas untuk melakukan aktiviti pengintipan dan dalam pada masa yang sama terlindung daripada dianggap melakukan konfrontasi secara terbuka.

Taktik ini dinamakan penganalisis, sebagai strategi 'little blue men,' mewakili warna uniform militia yang dikerah meronda laut secara tidak rasmi.

Berdasarkan laporan media, pasti anda menganggap Presiden Filipina, Rodrigo Duterte sebagai seorang kaki buli yang tidak takut apa-apa.

Dia terkenal sebagai individu berani yang tidak peduli protokol serta tidak takut melakukan apa yang dia percaya benar.

Bagaimanapun, berhadapan dengan Presiden China, Xi Jinping dalam isu berkaitan aktiviti cari gali minyak di kawasan perairan yang menjadi konflik antara Filipina dengan China, Jinping dengan tegas menyebut (kami petik dan terjemahkan);

"Kita kawan, kami (China) tidak mahu bertengkar dengan anda (Filipina) dan kami mahu persahabatan ini kekal, tetapi jika Filipina bertegas mahu meneruskan aktiviti cari gali - kita akan berperang."

Amaran keras tetapi penuh diplomasi itu, disebut dalam sesi dialog antara kedua pemimpin itu yang didedahkan sendiri oleh Duterte selepas Filipina mengumumkan hasrat untuk meneruskan usaha cari gali.

Yang lebih mengejutkan, amaran itu dikeluarkan selepas Mahkamah Arbitrasi Antarabangsa telah pun mengesahkan kawasan yang menjadi konflik itu sah milik Filipina, disebabkan oleh tuntutan China yang tidak berasas.

Salah satu kaedah yang paling kerap digunakan oleh China dalam memperluaskan pengaruh mereka ke atas Laut China Selatan, adalah dengan membina pulau-pulau buatan di kawasan strategik khasnya di kepulauan Spratly.

Walaupun banyak pihak melihat usaha membina pulau ini lebih kepada satu usaha melebarkan pengaruh ketenteraan, sebenarnya China dalam masa yang sama menggunakan pulau-pulau itu untuk meletakkan 'kedaulatan' mereka di situ; seandainya tuntutan ke atas kawasan perairan dimulakan negara lain.

Selain itu, lokasi yang dibangunkan di atas pulau-pulau buatan itu turut sama melindungi aktiviti perikanan yang dilakukan oleh nelayan China dan membolehkan China melakukan aktiviti pencarian sumber minyak serta sumber asli; melayakkan China mengisytiharkan tuntutan hak tidak rasmi ke atas lokasi yang ditemui.

Dengan pembinaan 7 pulau buatan di Kepulauan Spratly, kapal-kapal nelayan serta perdagangan milik China kini mampu belayar lebih lama di Laut China Selatan kerana mampu melakukan pembekalan semula, menggunakan fasiliti yang ada di pulau-pulau itu.

Di antara kesemua negara yang sedang melakukan tuntutan ke atas beberapa kawasan di Laut China Selatan, China merupakan negara paling terkedepan dalam membangunkan fasiliti-fasiliti tentera di kawasan-kawasan yang ada - dibantu oleh binaan pulau buatan yang telah diusahakan.

Sesuatu yang sangat mengecewakan, apa yang telah berlaku sebelum ini dinafikan sendiri oleh Xi Jinping pada tahun 2015, selepas Presiden Amerika Syarikat ketika itu Barrack Obama mempertikaikan niat sebenar China membangunkan pulau-pulau buatan di kawasan konflik.

Di antara kesemua negara, setakat ini Filipina jugalah yang kerap menjadi mangsa pencerobohan China khasnya di kawasan yang dikenali sebagai Terumbu Mischief, yang telah diambil alih oleh China sejak tahun 1995 secara paksa walaupun terletak tidak jauh daripada Pulau Palawan, yang dikuasai kerajaan Filipina.

Pada tahun 2018, kerajaan China selesai menambak terumbu itu menjadi sebuah pulau buatan untuk dibangunkan sebuah lapangan terbang tentera lengkap dengan landasan untuk pelepasan - terletak 700km daripada tanah besar China.

Diantara semua strategi yang digunakan oleh China, satu strategi yang diakui secara rasmi diamalkan oleh tentera China adalah 'Strategi Kobis' atau 'Cabbage Strategy' - merujuk kepada ucapan Mejar Jeneral Zhang Zhaozhong, bagi membolehkan mereka mengambil alih Pulau Huangyan (nama mereka) atau Pulau Scarborough, Filipina pada tahun 2013.

Strategi yang mereka amalkan ke atas kawasan-kawasan yang ingin ditakluki bunyinya mudah dilakukan, asalkan bilangan petugas dan kapal yang ada mencukupi. Dalam temuramah dengan media China, Mejar Zhang mendedahkan mereka berjaya mengambil alih Pulau Scarborouh dengan menggunakan taktik paksaan itu.

Dengan menghantar bilangan kapal dalam jumlah yang banyak terdiri daripada kapal nelayan, kapal pemantau marin serta kapal perang, sesebuah kawasan yang menjadi rebutan akan 'disaluti' oleh kapal-kapal ini, seterusnya membolehkan mana-mana pihak dari negara luar perlu melaporkan dan memohon kebenaran untuk melalui kawasan yang ada, sebagai langkah keselamatan.


Kontroversi Xiaomi Mengumpul Data Dan Tabiat Pengguna Secara Rahsia

Pada 30 April 2020, media Forbes melaporkan penemuan seorang penyelidik bernama Gabriel Cirlig yang menemui bukti bahawa telefon miliknya, berjenama Xiaomi Redmi Note 8 setiap masa menyelia dan merekodkan semua tabiat penggunaannya.

Seorang pakar sekuriti siber, siasatan Cirlig lebih mendalam mendapati semua data yang dikumpul, akan dihantar kepada sebuah pelayan milik syarikat Alibaba yang dipercayai disewa Xiaomi.

Peranti miliknya bukan saja merekodkan tabiat melayari laman web, malahan turut sama merekodkan apa fail yang dibuka, skrin mana dia selalu kunjungi serta alamat-alamat laman web yang diakses ketika menggunakan mod 'incognito'; mod di mana rekod atau informasi pengguna sepatutnya tidak direkodkan.

Kepada mereka yang selalu menggunakan mod 'incognito' pada telefon jenama Xiaomi; ya, aktiviti anda sedang diperhatikan. Jangan rasa anda selamat melayari laman-laman web tertentu ya!

Isu ini sudah diakui sendiri Xiaomi pada 4 Mei 2020.

Bagi membantu memperkukuhkan pendedahan Cirlig, Forbes meminta seorang lagi pakar sekuriti bernama Andrew Tierney menyiasat dengan lebih mendalam dakwaan Cirlig.

Hasil kajian Tierney mendapati selain daripada pelayar internet terbina dalam telefon jenama Xiaomi, mana-mana individu yang memuat turun aplikasi Mi Browser Pro dan Mint Browser daripada stor Google Play turut sama berdepan isu serupa.

Ini bermakna isu ini bukan sahaja melibatkan telefon jenama Xiaomi, sebaliknya turut sama mampu melibatkan mana-mana peranti Android lain.

Data-data yang telah dikumpul dan disimpan pada setiap telefon dalam bentuk terkunci (encrypted) akan dihantar kepada pelayar yang telah ditetapkan. Isunya di sini, walaupun Xiaomi cuba mengunci data-data yang disalurkan, didapati semua maklumat yang ada mudah untuk diterjemahkan ke dalam kod asal tanpa sebarang kecacatan.

Kod asalnya menyimpan semua data tabiat penggunaan pengguna, termasuklah kata carian yang tidak sepatutnya direkod dan dihantar kembali kepada Xiaomi, melalui pelayan yang beroperasi di Russia dan Singapura.

Bimbang dengan reaksi pengguna terhadap laporan terbaru itu, Xiaomi mengambil pendekatan jelas serampang dua mata; menafikan tuduhan tetapi dalam masa yang sama mengakui pengumpulan data benar berlaku. Handal taktik ini.

Jurucakap Xiaomi mengakui dakwaan yang didakwa ke atas mereka tidak berasas kerana semua pengumpulan data dilakukan berdasarkan kepada undang-undang hak pengguna antarabangsa. Bagi data yang direkodkan, mereka telah pun mendapat kebenaran daripada pihak pengguna terlebih dahulu.

Selain itu Xiaomi juga dilaporkan berkata mereka mengumpul data alamat laman web yang diakses pengguna bagi membolehkan mereka lebih memahami sifat laman-laman web,  serta cara untuk mereka melakukan proses optimasi bagi mempercepatkan proses capaian pengguna kepada laman web, berbanding biasa.

Walaupun begitu, Cirlig dan Tierney berpendapat Xiaomi gagal memperjelaskan tentang isu utama yang mereka bangkitkan; kenapa Xiaomi masih mengumpul data dalam situasi di mana pengguna tidak membenarkan data direkodkan - khasnya dalam mod 'incognito' pada pelayar?

Adakah pengguna diberitahu semua aktiviti mereka melayari laman web dalam mod tersebut, turut sama direkodkan atau dilakukan tanpa pengetahuan pengguna?

Beberapa demonstrasi dalam bentuk video yang dimuatnaik berjaya membuktikan Xiaomi tetap melakukan aktiviti merekod dan menyimpan data pengguna,dalam situasi di mana pengguna tidak membenarkan tabiatnya direkod. Bukti ini gagal dijawab dengan kemas oleh Xiaomi.

Menurut Cirlig dan Tierney, kebanyakan pelayar internet popular seperti Chrome dan Safari tidak merekodkan data pengguna sebanyak apa yang disimpan pelayar kendalian Xiaomi. Pelayar Xiaomi merekodkan alamat laman web dalam mod privasi dan itu jelas satu bentuk pelanggaran undang-undang yang ketara.

Cirlig juga mendapati aktiviti pembukaan aplikasi turut sama direkodkan oleh Xiaomi dalam data mereka. Data berkenaan aplikasi yang kerap dibuka juga dihantar kepada pelayar-pelayar luar, tanpa diketahui untuk tujuan apa.

Kajian lebih lanjut dijalankan Cirlig dan Tierney akhirnya menemui jawapan ke mana hala tuju data pengguna Xiaomi perlu direkodkan dan dihantar kembali kepada pengeluarnya.

Dalam data-data yang dihantar oleh peranti Xiaomi kembali kepada syarikat itu, Cirlig dan Tierney menemui banyak kali pengulangan akronim 'SA.'

Kajian ke dalam fail yang ada menemui kod domain yang membawa kepada satu laman web milik syarikat Sensor Analytics - sebuah syarikat data besar (big data) yang bekerjasama dengan Xiaomi.

Ditubuhkan oleh Sang Wenfeng, seorang pakar data besar yang pernah satu ketika dulu membangunkan sistem pengumpulan data untuk enjin carian gergasi China, Baidu; Sensor Analytics merupakan sebuah syarikat bertaraf 'startup' yang baru ditubuhkan pada tahun 2015.

Sensor Aanalytics telah dilantik untuk melakukan analisis ke atas data-data yang dikumpulkan oleh Xiaomi, namun dalam masa yang sama Xiaomi menafikan dakwaan pihak ketiga mempunyai akses terus ke atas data pengguna yang mereka kumpulkan.

Celaru sekali penjelasan Xiaomi. Tetapi itu bukan yang paling mengelirukan!

Selepas dihentam teruk banyak pihak, Xiaomi yang pada mulanya memilih untuk memutar belitkan serta menyalahkan pihak pengguna yang kononnya sudah memberikan kebenaran, akhirnya mengumumkan mereka akan mengemaskini semua pelayar internet kendalian mereka pada 4 Mei 2020.

Semua pengguna yang terkesanselama ini kini akan diberikan pilihan sama ada mahu membenarkan pengumpulan data dilakukan dalam mod 'incognito' atau tidak.

Secara tak langsung sebenarnya, Xiaomi mengakui dakwaan yang telah pun dikeluarkan oleh Cirlig dan Tierney memang ada kebenarannya; di mana mereka senyap-senyap mengumpulkan data, tanpa mendapat kebenaran penuh daripada pengguna pelayar dan telefon jenama mereka.

Kami tidak pasti adakah jaminan dan kerjasama yang diberikan oleh Xiaomi ini memadai untuk mengembalikan keyakinan pengguna terhadap mereka. Apa yang pasti, reaksi Xiaomi terhadap dakwaan ini sendiri nyata berbeza-beza.

Xiaomi di China memilih untuk mengakui perkara itu berlaku tetapi meletakkan beban kesalahan ke atas pengguna yang telah bersetuju (tanpa sedar).

Sementara jurucakap Xiaomi di India di mana jenama itu merupakan antara jenama paling popular, memilih untuk menafikan terus dakwaan Cirlig, Tierney dan Forbes sebagai satu tuduhan jahat serta berita palsu.

Setakat ini laman rasmi Twitter milik Xiaomi India belum melakukan apa-apa kenyataan baru dalam isu ini, selepas perkara ini disahkan sendiri oleh Xiaomi di China.

Warning Over Chinese Mobile Giant Xiaomi Recording Millions Of People’s ‘Private’ Web And Phone Use


Taktik China Menakluk Sungai Mekong Demi Menguasai Asia Tenggara

Aktiviti kerajaan China di sepanjang Sungai Mekong memang telah lama dipertikai banyak pihak, namun satu kajian yang baru dilaporkan pada 10 April 2020 menemui sesuatu kemungkinan buruk yang dikhuatiri boleh berlaku.

Aktiviti yang didalangi kerajaan China dipercayai telah pun mengganggu pengaliran air melalui sungai tersebut, sehingga mengakibatkan risiko berlakunya kemarau lebih besar di negara yang mempunyai kebergantungan kepada aliran sungai tersebut.

Sungai Mekong merupakan sungai sepanjang 4,350 km meliputi enam negara, bermula dari China sebelum melintasi Kemboja, Laos, Thailand dan Myanmar sehinggalah bersambung dengan Laut China Selatan di Vietnam.

Kegiatan ekonomi di sepanjang sungai tersebut menyokong hidup lebih 200 juta orang, yang terlibat dalam kegiatan pertanian dan perikanan dipercayai telah terjejas.

Pada awal era 90-an, kerajaan China mula membina empangan pertamanya di Sungai Mekong bagi menjana kuasa hidroelektrik dan daripada pembinaan empangan-empangan yang kini mencecah 11 buah kesemuanya di Sungai Mekong, aliran air di kawasan bahagian rendah Sungai Mekong mula surut.

Satu faktor lain yang menyokong peranan China dalam isu ini adalah disebabkan dalam masa yang sama, kawasan permulaan sungai tersebut yang terletak di sekitar di wilayah Yunnan; mengalami penurunan hujan dan kecairan salji yang sekata serta didapati tidak berubah dalam tempoh 30 tahun kebelakangan ini.

Hanya kawasan-kawasan rendah, khasnya bahagian di sekitar sempadan Laos-Thailand mengalami penurunan paras air yang mendadak.

Laporan yang dikeluarkan mendakwa projek empangan China dilakukan tanpa mengambil kira negara-negara lain yang bakal terjejas, sehingga mengakibatkan penurunan tahap sekuriti makanan di benua ini disebabkan oleh kemarau yang 'dicipta' kerakusan China.

Selain itu, sudah acapkali insiden pelepasan air empangan dilakukan kerajaan China tanpa amaran diberi, menyebabkan kerosakan besar pada komuniti yang tinggal di bahagian hilir Sungai Mekong serta ekosistem sepanjang sungai tersebut yang diganggu kedatangan air besar tiba-tiba.

Sesuatu kondisi yang sangat dibimbangi bakal wujud oleh kumpulan penyelidik, adalah kemungkinan untuk China menggunakan kelebihan mereka mengawal turun naik Sungai Mekong sebagai satu senjata politik.

Kedudukan empangan China yang terletak pada bahagian hulu sungai tersebut memberikan mereka kelebihan strategi. Mereka boleh menentukan kadar bekalan air yang diterima masyarakat di sepanjang sungai itu walaupun dalam negara lain.

Ini dikhuatiri akan mewujudkan rasa kebergantungan negara-negara terjejas kepada China, sehingga mereka perlu akur kepada permintaan China hanya untuk mendapatkan air sungai. Penduduk di sepanjang Sungai Mekong kini tidak lagi boleh menganggar turun naik aliran air sepanjang sungai itu, disebabkan oleh aktiviti yang berlaku di China.

Aktiviti perikanan di Tasik Tonle Sap, Kemboja yang sangat bergantung dengan aliran air dari sungai tersebut semasa musim kering juga mendapati hasil tangkapan menurun 80 ke 90% daripada biasa.

Bandar Ben Tre yang terletak di Vietnam dilaporkan pada bulan Mac 2020 sedang mengalami masalah kemarau serta kemasukan air laut ke kawasan sungai dan terusan, sehingga menyebabkan bekalan air di bandar itu terjejas.

Dipertanggungjawabkan sepenuhnya ke atas situasi yang berlaku, kerajaan China menafikan apa yang berlaku adalah disebabkan kegiatan mereka.

Kerajaan China sebaliknya mengatakan fenomena El Nino merupakan punca utama kemarau yang melanda, sehingga menyebabkan paras air di sepanjang Sungai Mekong menurun.

Jurucakap kementerian luar China juga menafikan tuduhan, mengatakan apa yang berlaku pada paras air di lima negara itu tidak mempunyai kaitan dengan kegiatan pembangunan di China, sebaliknya disebabkan oleh cabang-cabang sungai di sepanjang Sungai Mekong yang terlalu banyak telah menyebabkan penurunan paras air.

Walaupun dipersalahkan, kerajaan China turut memberikan jaminan bahawa mereka akan memberikan kerjasama sepenuhnya ke atas gerakan Lower Mekong Initiative, gerakan pemuliharaan sungai tersebut yang dianggotai kesemua negara terlibat kecuali China, yang dimulakan oleh Amerika Syarikat.

Apa yang paling ditakuti akibat kemarau yang melanda Sungai Mekong adalah wujudnya gesaan sesetengah pihak agar kawasan sepanjang sungai itu mula dibuka untuk ekonomi-ekonomi lain seperti pembuatan atau pelancongan.

Perubahan model ekonomi yang perlu dilakukan seandainya situasi kemarau itu berterusan, akan menyebabkan kerosakan kekal pada sungai tersebut seterusnya menyebabkan lebih ramai penduduk terjejas.

Seandainya situasi itu benar-benar terjadi di masa depan, keperluan untuk mendapatkan barangan mentah seperti sayur, ikan dan daging yang sebelum ini diperolehi dari hasil sumber alam sepanjang Sungai Mekong diramal mula perlu dibekalkan dari proses import produk dari China.

Ada juga pihak berpendapat apa berlaku ketika ini di Sungai Mekong, merupakan perancangan awal China dalam memastikan impian mereka untuk membuka sebuah 'lebuhraya air' menghubungkan negara mereka dengan Laut China Selatan terhasil.

China sudah diketahui mempunyai perancangan mahu menjadikan laluan Sungai Mekong sebagai salah satu laluan air utama projek gergasi One Belt One Road mereka.

Setakat ini, hasrat China untuk menguasai Sungai Mekong belum kesampaian setelah kerajaan Thailand menolak pelan membesar dan mendalamkan laluan sepanjang 97 km Sungai Mekong di Thailand yang mahu dilaksanakan China, bagi membolehkan kapal kargo besar melalui laluan itu.

Tindakan berani Thailand itu dilakukan atas alasan mahu melindungi habitat serta ekosistem yang ada, selepas nelayan negara itu turut sama terjejas teruk hasil tangkapan mereka.

Apa reaksi China atas tindakan berani Thailand itu? Kita belum tahu lagi, tapi yang nyata China nampak semakin gelojoh dan mula melakukan banyak tindakan berani secara licik dan terbuka.

Artikel ini adalah terjemahan dan olahan semula artikel China could have choked off the Mekong and aggravated a drought, threatening the lifeline of millions in Asia yang diterbitkan oleh CNBC pada 27 April 2020.


Pandemik COVID-19 Mungkin Akan Berterusan Sehingga Penghujung 2021 - Kajian

Ketika ini, sebahagian besar daripada rakyat Malaysia melonjak gembira kerana Perintah Kawalan Pergerakan dilihatkan semakin dilonggarkan dan perniagaan-perniagaan juga akan kembali berlangsung walaupun tidak melibatkan semua sektor.

Ini ditambah pula dengan suasana Ramadan dan juga Aidilfitri yang bakal menjelma, jumlah kenderaan di atas jalan raya diramalkan akan melonjak tinggi minggu hadapan.

Namun, kita harus ingat bahawa penularan COVID-19 di Malaysia masih berada di tahap yang mana kita belum dapat menarik nafas lega.

Dan ia bakal berlarutan untuk tempoh yang lebih lama daripada kita jangkakan.

Menurut para saintis dari University of Minnesota, pandemik COVID-19 berkemungkinan berlanjutan antara 18 dan 24 bulan. Dengan ini, ia diramalkan berakhir menjelang tahun 2022.

Dalam laporan yang diterbitkan pada 30 April 2020, para penyelidik dari Pusat Penyelidikan dan Dasar Penyakit Berjangkit (CIDRAP) universiti berkenaan menekankan bahawa COVID-19 lebih mudah menular daripada selesema dan kemungkinan akan terus beredar setelah gelombang pertama menyerang.

Coronavirus baharu ini mempunyai tempoh inkubasi yang lebih panjang berbanding selesema.

Menurut pasukan penyelidik ini, ini bermaksud gejala akan mengambil masa yang lebih lama untuk muncul setelah seseorang dijangkiti dan menyatakan bahawa virus ini mempunyai kadar jangkitan tertinggi sebelum gejala muncul.

Juga ditegaskan bahawa COVID-19 telah menunjukkan kadar transmisi asimtomatik yang lebih tinggi, dan juga penilaian R0 (R sifar - istilah matematik yang menunjukkan betapa berjangkitnya sesuatu penyakit berjangkit) yang lebih tinggi daripada influenza.

Jika R0 adalah kurang daripada 1, ia bermakna seorang pesakit yang dijangkiti secara puratanya akan menjangkiti seorang lagi individu lain.

Dalam kes ini, penyakit ini akan merosot dan akhirnya lenyap.

Jika R0 bersamaan dengan satu, maka setiap jangkiti yang wujud akan menyebabkan satu lagi jangkitan baharu. Dalam kes ini, penyakit ini akan terus hidup dan stabil, namun tidak akan menyebabkan wabak atau epidemik.

Jika R0 melebihi 1, ia bermakna setiap jangkitan yang telah berlaku akan menyebabkan lebih daripada satu jangkitan baharu dan dalam kes ini, penyakit akan menular di antara orang yang mana mengakibatkan wabak atau pandemik seperti yang kita hadapi sekarang.

R0 bagi COVID-19 dianggarkan antara 1.5 dan 5.7 dalam pelbagai kajian, tetapi CIDRAP menyatakan penilaian sukar untuk ditentukan kerana kepelbagaian dalam mengenal pasti dan menguji orang yang dijangkiti antara wilayah-wilayah berlainan.

Tambah mereka, R0 yang lebih tinggi bermaksud lebih banyak orang perlu dijangkiti dan menjadi kebal sebelum wabak itu dapat berakhir.

Kemungkinan wabak ini tidak akan berhenti sehinggalah 60% hingga 70% daripada populasi penduduknya kebal terhadap jangkitan ini.

Dan berdasarkan pandemik selesema yang terbaru, dan pada kadar di mana novel coronavirus dapat merebak, laporan itu mengunjurkan bahawa pandemik COVID-19 akan berlangsung di antara 18 bulan hingga 2 tahun.

Para saintis mengemukakan tiga kemungkinan cara virus ini akan terus merebak pada tahun-tahun akan datang.

Dalam senario pertama, gelombang pertama novel covonavirus akan berlangsung hingga Jun 2020 diikuti dengan "satu siri gelombang kecil yang berulang-ulang" yang berlaku dari Jun hingga September.

Ia kemudiannya akan terus konsisten dalam jangka masa satu hingga dua tahun. Setelah itu, virus ini akan berkurangan secara beransur-ansur sekitar tahun 2021.

Situasi kedua akan menyaksikan gelombang pertama COVID-19 dari Mac hingga Jun, diikuti oleh gelombang yang lebih besar di antara September hingga Disember atau bermula Disember tahun 2020.

Satu atau lebih gelombang yang lebih kecil akan muncul selepas itu iaitu pada tahun 2021. Menurut para penyelidik, pola ini serupa dengan apa yang dilihat semasa wabak selesema tahun 1918 yang membunuh hingga 50 juta orang di seluruh dunia.

Bagi senario terakhir, gelombang pertama akan diikuti dengan penularan secara perlahan-lahan yang sedang berlangsung tetapi tanpa corak gelombang yang jelas.

Pola ini akan berbeza-beza secara geografi dan mungkin dipengaruhi oleh tahap tindakan mitigasi yang berlaku di kawasan yang berlainan.

Walau bagaimanapun, penulis laporan tersebut mengatakan bahawa situasi ini tidak mungkin memerlukan pelaksanaan semula langkah-langkah mitigasi, walaupun kes dan kematian baru akan terus berlaku.

Mereka menambah bahawa walaupun pandemik COVID-19 semakin berkurangan, virus ini akan terus beredar dalam populasi manusia. Virus itu akan "diselaraskan ke dalam pola bermusim" dengan keterukan yang semakin berkurangan dari masa ke masa, ramalan yang dibuat oleh laporan ini.

Kerja-kerja menghasilkan vaksin atau rawatan bagi COVID-19 sedang dijalankan di seluruh dunia.

Setakat ini, sekurang-kurangnya 102 vaksin dibangunkan di seluruh dunia menurut Pertubuhan Kesihatan Dunia (WHO), namun para pakar meramalkan bahawa vaksin memerlukan 12 hingga 19 bulan untuk dipasarkan.


Ini Perbezaan Label Tarikh Luput "Baik Sebelum" Dan "Guna Sebelum"

Ketika berbelanja membeli barangan terutamanya barangan dapur, antara salah satu perkara yang dititikberatkan adalah melihat label tarikh luput barangan tersebut.

Ini sangat penting bagi memastikan kita tidak tertipu dengan membeli barangan yang telah melepasi tarikh luput, sama ada secara sengaja atau tidak.

Namun mungkin ramai di antara kita yang tidak menyedari bahawa terdapat satu lagi label melibatkan barangan keperluan makanan, iaitu "best before" atau "baik sebelum".

Dan yang lebih penting adalah tarikh ini adalah berbeza dengan tarikh luput atau expiry date.

Satu lagi istilah yang mengelirukan adalah tarikh "guna sebelum", kerana ia hampir sama dengan "baik sebelum".

Salah faham serta tidak tahu tentang perbezaan kedua-dua tarikh ini menyumbang kepada pembaziran makanan setiap hari di mana makanan yang masih boleh dimakan dibuang begitu sahaja.

Tarikh "baik sebelum" adalah tarikh di mana tarikh akhir bagi jaminan terhadap ciri-ciri pada produk tersebut.

Sebaik sahaja tamat atau lepas daripada tarikh ini, barangan tersebut mungkin akan kehilangan kesegaran, rasa, aroma atau nutrisinya.

Namun, ia tidak semestinya bermaksud bahawa makanan tersebut tidak lagi selamat untuk di makan.

Untuk mengetahui sama ada makana tersebut masih boleh dimakan atau tidak, anda perlu menggunakan deria rasa, bau dan penglihatan.

Sesuatu produk itu tidak boleh dimakan jika anda berasakan bahawa rasanya telah terjejas, bau dan penampilannya aneh atau menunjukkan konsistensi yang pelik.

Sebagai contoh, roti yang anda beli telah melepasi tarikh "baik sebelum", namun anda masih boleh memakannya.

Cuma, kelazatan dan kesegarannya mungkin tidak seperti sebelum tarikh tersebut.

Perlu diketahui bahawa ini hanya melibatkan produk dengan pembungkusan kedap yang belum dibuka sahaja. Sebaik sahaja produk ini terkena udara, ia terdedah kepada pencemaran.

Jadi, produk ini tidak lagi tertakluk kepada tarikh "baik sebelum".

Pendek kata, tarikh ini pada dasarnya hanyalah penunjuk kepada kualiti sahaja bagi sesuatu barangan.

Seperti yang ramai tahu iaitu bertentangan dengan tarikh guna sebelum, tarikh luput adalah istilah yang sangat jelas dan mudah difahami.

Ia secara harfiahnya menunjukkan tarikh luput produk makanan iaitu memberitahu pengguna hari terakhir sesuatu produk itu selamat dimakan.

Mana-mana produk makanan yang telah melepasi tarikh luput TIDAK boleh dimakan dan harus dibuang, walaupun rupa bentuk dan baunya masih elok.

Oleh itu, pada dasarnya, tarikh luput adalah penanda yang digunakan berkaitan dengan kesihatan dan keselamatan produk makanan tertentu.

Tarikh "guna sebelum" pula hanya digunakan untuk barang-barang yang mudah rosak seperti ikan segar atau daging.

Anda mempunyai masa sehingga tarikh ini untuk menggunakan atau membekukan makanan tersebut, sebelum ia menjadi terlalu berisiko untuk dimakan.

Buang makanan atau produk ini setelah ia melepasi tarikh "guna sebelum", jika ia tidak dalam keadaan beku.

Dengan mengetahui bagaimana produk makanan harian anda dilabel, anda boleh menyimpannya dengan cara yang betul untuk mengekalkan kesegarannya lebih lama.

Ini sekaligus dapat mengurangkan jumlah pembaziran makanan membawa kepada penjimatan wang.

Secara amnya, sebahagian besar produk makanan yang terdapat di pasaran dikategorikan dalam 3 kumpulan yang berbeza, iaitu, mudah rosak, separa mudah rosak dan tidak mudah rosak.

Ayam, daging, ikan, telur, buah-buahan, sayur-sayuran dan makanan mentah dikategorikan sebagai mudah rosak.

Biasanya, semua makanan yang dimasak dianggap sebagai makanan yang mudah rosak.

Penyimpanan makanan jenis ini memerlukan proses penyejukan dalam peti sejuk dan biasanya bertahan untuk beberapa hari sahaja.

Makanan yang dikategorikan sebagai separa mudah rosak jika disimpan dengan betul dan ditangani dengan berhati-hati, masih tetap segar dan tetap tidak tercemar selama sekitar 6 bulan hingga setahun.

Contohnya makanan ini adalah seperti produk bijirin, beras dan gandum, tepung, buah kering, campuran kering dan juga coklat.

Kategori ini merujuk kepada produk makanan yang tidak mudah rosak, melainkan jika dikendalikan dengan cuai.

Produk makanan biasa yang tergolong dalam kategori ini adalah seperti gula, garam, rempah, kacang kering, kopi dan barang dalam tin.

Namun, jika disimpan dalam jangka waktu yang lama, kualitinya mungkin boleh terjejas.

Tarikh "baik sebelum" yang tamat tempoh tidak mencetuskan larangan penjualan.

Dalam perdagangan makanan dan minuman, produk yang hampir atau sudah melepasi tarikh ‘baik sebelum’ biasanya dijual dengan harga yang lebih murah untuk meningkatkan penjualan.


Benarkah Tidur Meniarap Bantu Pesakit Covid-19 Mudah Bernafas?

Buka internet, banyak sebenarnya perkongsian tentang rawatan-rawatan alternatif dijadikan pilihan masyarakat dunia dalam membantu rawatan pesakit Covid-19.

Sama ada wujud atau tidak bukti saintifik terhadap ubatan tradisional yang diamalkan sebagai alternatif bagi membantu, tidaklah pula kita tahu kerana kajian terhadapnya belum dapat dilakukan setakat ini.

Bagaimanapun, satu kaedah paling mudah yang boleh anda amalkan sekiranya ada di antara ahli keluarga ada menghidap Covid-19 tidak teruk, adalah dengan mengubah cara tidur pesakit itu. Betulkah kaedah ini berkesan? Jom kita baca.

Pada 6 April 2020, penulis siri novel popular dunia J.K Rowling melakukan ciapan perkongsian video seorang doktor di United Kingdom, yang mengajar kepada orang ramai kaedah pernafasan yang boleh membantu pesakit bernafas lebih baik.

Video itu yang memaparkan seorang Dr. Sarfaraz Munshi menerangkan serta menunjukkan latihan teknik pernafasan serta cara tidur yang boleh membantu pesakit bernafas, membuka saluran pernafasan agar oksigen dapat masuk dengan lebih baik.

J.K Rowling pada ketika itu dilaporkan sudah mula mengalami simptom-simptom awal masalah pernafasan dan teknik yang diajarkan doktor itu, ditunjukkan kepada suaminya Neil Murray, seorang doktor perubatan di Scotland.

Selepas mendapat pengesahan daripada suaminya sendiri, Rowling mencuba teknik yang diajar selama 2 minggu dan hasilnya, masalah pernafasan yang dia hadapi hilang.

Ada! Dalam sebuah kajian yang dilaporkan pada 23 Mac 2020, sekumpulan penyelidik melibatkan petugas perubatan dari Zhongda Hospital di Nanjing, China serta Divisyen Perubatan Penyakit Kritikal dari St. Michael's Hospital, Toronto, Kanada telah pun bekerjasama menyiasat tentang 12 kes jangkitan yang berlaku di Jinyintan Hospital, Wuhan.

Kesemua 12 pesakit itu dilaporkan mempunyai jangkitan teruk akibat serangan Covid-19 serta sudah mula dijangkiti sindorm acute respiratory distress syndrome atau ARDS, di mana saluran pernafasan mereka sudah mula gagal berfungsi pada kadar 100% bagi membolehkan seseorang bernafas.

Tujuan mereka melakukan kajian itu adalah untuk menyiasat sama ada perubahan posisi badan pesakit, boleh membantu mengurangkan risiko atau meningkatkan lagi risiko kepada tahap jangkitan seseorang.

Dua posisi yang dijadikan ukuran adalah posisi terlentang semasa rawatan dan posisi meniarap.

Kajian yang dijalankan walaupun menggunakan jumlah sampel yang kecil, iaitu seramai 7 orang pesakit lelaki dan 5 orang pesakit wanita dengan purata usia 59 tahun - menunjukkan perkembangan positif.

Daripada keseluruhan 12 ahli kumpulan itu, 10 orang didapati mempunyai tahap fungsi (lung recruitability) yang sangat rendah pada awal pemerhatian penyelidik yang dilakukan selama 7 hari.

Dengan menukar posisi tidur mereka daripada terlentang setiap masa di selang-selikan dengan tidur meniarap, didapati bahawa tahap fungsi paru-paru mereka meningkat - membolehkan mereka bernafas lebih baik.

Perubahan posisi yang membantu melegakan saluran pernafasan itu mengejutkan penyelidik, kerana kajian seumpama itu merupakan kajian pertama dilakukan ke atas pesakit Covid-19 dan mereka menemui hasil memberangsangkan.

Bagaimanapun, kumpulan penyelidik mengingatkan jumlah sampel kajian mereka juga kecil serta tidak dipilih secara rawak - jadi penemuan mereka ini patut dianggap sebagai satu kaedah yang membantu tetapi belum dibuktikan lagi keberkesanannya.

Kes-kes serupa turut mula dilaporkans secara tidak formal, melibatkan pesakit di New York. Petugas di Long Island Jewish Hospital mendapati dengan mengalihkan pesakit agar mereka baring meniarap, kadar oksigen yang masuk ke dalam paru-paru mereka bertambah.

Hospital itu pada mulanya menerima kemasukan seorang pesakit berusia 40-an yang berada dalam keadaan kritikal. Dr. Mangala Narasimhan, petugas yang merawatnya memilih untuk mencuba perubahan posisi itu kepada lelaki tersebut.

Pesakit itu menampakkan perubahan mendadak selepas ditiarapkan, kadar oksigen yang berjaya masuk ke dalam paru-parunya naik daripada 85% ke 98%.

Berikutan daripada keberkesanan teknik mudah itu, hospital tersebut mula meletakkan pesakit Covid-19 yang dirawat dalam keadaan meniarap bagi tempoh 16 jam sehari dan hanya dilentangkan, apabila rawatan perlu dijalankan di bahagian dada.

Penemuan baru ini masih dalam peringkat kajian dan bukti yang ada, setakat ini hanyalah dalam bentuk pemerhatian sahaja. Walau demikian, sudah ada beberapa kajian terdahulu yang tidak berkait dengan Covid-19 menunjukkan perubahan serupa boleh berlaku pada pesakit yang mengalami ARDS.

Jadi seandainya anda mula merasai masalah pernafasan dan rasa sukar menyedut oksigen, anda boleh mencuba teknik ini dahulu untuk memudahkan anda bernafas. Harus diingatkan, kaedah ini tidak menyembuhkan serangan virus sebaliknya hanya membantu memudahkan pernafasan.

Lung Recruitability in SARS-CoV-2 Associated Acute Respiratory Distress Syndrome: A Single-center, Observational Study (pautan PDF)


6 Sebab Kenapa Kerajaan Longgarkan PKP Kepada PKPB (Perintah Kawalan Pergerakan Bersyarat)

Suka atau tidak, satu hari nanti Perintah Kawalan Pergerakan (PKP) yang diperkenalkan oleh kerajaan Malaysia akan ditamatkan. Cuma yang menjadi persoalannya adalah bilakah waktu yang sesuai? Adakah perlu tunggu sehingga sifar kes? Adakah perlu tunggu sehingga vaksin ditemukan yang mungkin mengambil masa lebih setahun?

Keberkesanan PKP sememangnya tidak dapat dinafikan. Malah, Pertubuhan Kesihatan Dunia (WHO) sendiri memuji langkah-langkah yang telah diambil oleh KKM. Boleh dikatakan PKP ini juga telah mencapai matlamatnya iaitu untuk "flatten the curve".

Apabila PKP Fasa 4 bermula, kerajaan telah menggelarnya sebagai Perintah Kawalan Pergerlan Berkecuali (PKPB). Secara umumnya, PKPB dilihat sebagai satu kelonggaran (bukan sedikit tetapi banyak) apabila sebahagian besar sektor pekerjaan sudah boleh memulakan perniagaan mereka bermula pada 4 Mei ini.

Memang tidak dinafikan PKPB ini dilihat sangat tergesa-gesa. Misalnya, Perdana Menteri hanya membuat pengumuman pada 1 Mei tetapi pada 4 Mei sudah begitu banyak kelonggaran diberikan. Maka kelam-kabutlah kebanyakan pekerja yang perlu menjalani saringan COVID-19 sebelum dibenarkan masuk bekerja. Tidak kurang juga yang masih belum mengetahui status permohonan rentas negeri melalui program Gerak Malaysia.

Adakah anda setuju dengan kelonggaran yang diberikan dalam PKPD? Kali ini kami ingi berkongsi hujah-hujah mengapa kerajaan Malaysia sudah boleh melonggar atau menamatkan PKP dalam masa terdekat.

Mungkin terdapat segelintir daripada kita yang tersilap faham, fungsi PKP sebenarnya bukanlah untuk memastikan kes menjadi SIFAR, sebaliknya untuk "flatten the curve". Melihat kepada statistik rekod di Malaysia pada 2 3 minggu kebelakangan ini, matlamat ini sebenarnya sudah tercapai atau sekurang-kurangnya hampir tercapai.

Ramai saintis mengatakan bahawa perang melawan COVID-19 ini bukannya satu perjuangan dalam tempoh masa singkat. Malah, tiada jaminan bahawa apabila kita mencatatkan sifar kes, jumlah tersebut akan kekal selama-lamanya. Kita juga perlu mengambila kira pergerakan rakyat dan pelancong keluar masuk ke negara kita.

Kita mungkin boleh menghalang pergerakan keluar masuk ini dalam jangka masa beberapa minggu, tapi mampukah kita menghalangnya dalam tempoh lebih panjang, misalnya setahun? Apakah pula kesannya kepada ekonomi negara kita?

Pernahkah anda terfikir, apakah fungsinya kita "flatten the curve"? Tidak lain untuk memastikan perkhidmatan kesihatan di negara kita mempunyai kapasiti yang mencukupi untuk merawat setiap pesakit. Daripada graf di atas mungkin boleh lihat lebih jelas.

Di Itali tidak lama dahulu, peningkatan jumlah pesakit terlalu mendadak setiap hari sehinggakan perkhidmatan kesihatan mereka tidak mampu merawat kesemuanya. Malah, sangat menyedihkan apabila ada kalanya mereka terpaksa memilih siapakah pesakit yang akan dirawat kerana kekurangan tenaga kerja dan kelengkapan.

Ketika artikel ini ditulis, lebih daripada 60% kes di Malaysia sudah disahkan sembuh dan hanya 30% ventilator yang digunakan. Ini bermakna perkhidmatan kesihatan di negara kita tidak lagi terbeban seperti mana ketika pada peringkat awal penularan COVID-19 dahulu. Malah, KKM sudah membenarkan anggotanya mengambil cuti pendek ketika ini, menandakan tenaga kerja sudah melebihi keperluan.

Mungkin ada yang akan marah apabila faktor ekonomi diletakkan dalam senarai ini. Mungkin ada juga yang akan menganggap bahawa kerajaan hanya memikirkan berkenaan duit semata-mata tanpa memikirkan kesihatan rakyat langsung!

Antara berita penularan pandemik ataupun kemelesetan ekonomi, manakah yang lebih menakutkan? Dalam tempoh pendek, sudah tentulah kesihatan lebih diutamakan. Namun, dalam tempoh masa panjang, adakah kita mahukan kegawatan ekonomi berlaku kerana PKP dipanjangkan lagi beberapa bulan? Berapa ramai pula yang sudah dibuang kerja?

Bagi yang bekerja dengan kerajaan atau swasta yang gajinya dibayar penuh, mungkin tidak kisah sekiranya tempoh PKP ini dipanjangkan. Bagaimana pula dengan yang kerja sendiri atau pekerja swasta yang dipotong gaji? Adakah kerajaan perlu berterusan menanggung kerugian RM2.4 bilion setiap hari ketika mana PKP dilaksanakan?

Maka disini perlunya kefahaman akan keseimbangan antara penjagaan kesihatan dan ekonomi. Ternyata keputusan memanjangkan atau menamatkan tempoh PKP ini bukan dibuat sewenang-wenangnya.

Mungkin ramai yang akan membandingkan dengan peningkatan semula kes di Hokkaido apabila langkah lockdown di sana ditamatkan terlalu awal. Sesetengah pihak mengatakan kerajaan tempatan di sana menyesal kerana menamatkannya terlalu awal sehingga menyaksikan peningkatan semula kes.

Kes ini sudah kami tulis dalam artikel Pengajaran Dari Sikap Ambil Mudah Jepun: Gelombang Kedua COVID-19. Namun, kesnya mungkin berlainan kerana Hokkaido tidak mengawal pergerakan sempadan mereka. Ketika mana PKP ditamatkan kelak, kawalan pergerakan sempadan merupakan keutamaan yang akan diberikan oleh kerajaan Malaysia, sesuai dengan saranan yang diberikan oleh WHO.

Malah, apabila dilihat pada graf pandemik-pandemik terdahulu seperti Spanish Flu, ianya adalah sesuatu yang normal terdapat "spike" atau peningkatan kes mendadak buat seketika apabila langkah kuarantin ditamatkan.

Korea Selatan dianggap antara negara contoh kerana dapat mengurangkan penularan COVID-19 dengan mendadak di negara tersebut. Dua langkah utama yang diambil adalah ujian saringan secara besar-besaran dan memanfaatkan penggunaan Big Data.

Terdapat aplikasi khas yang akan memaklumkan lokasi jangkitan, kontak rapat pesakit dan sebagainya. Informasi sebegini membolehkan rakyatnya mengambil langkah berjaga-jaga. Di Malaysia, kita juga sudah memulakan langkah yang sama dengan pengenalan aplikasi MySejahtera.

Di Sarawak pula, kerajaan tempatan dengan kerjasama sebuah syarikat swasta sudah memperkenalkan penggunaan gelang tangan yang dilengkapi dengan kod QR. Sebagai contoh, mereka yang diarahkan untuk dikuarantin di rumah perlu melaporkan lokasi mereka beberapa kali sehari dengan mengimbas kod QR pada gelang yang dipakai. Kemudian, telefon pintar akan melaporkan lokasi pengguna bagi memastikan mereka patuh pada arahan kuarantin tersebut.

Apabila sebahagian besar rakyat Malaysia tidak bersetuju dengan kelonggaran yang diberikan dalam PKPD, kita tahu bahawa mereka sememangnya amat mementingkan kesihatan diri mereka. Maka diharapkan dengan ini, mereka akan terus mengamalkan pemakaian topeng muka, menjaga kebersihan diri dan penjarakkan sosial apabila keluar ke kawasan umum.

Akhir kata, kesihatan dan keselamatan diri semuanya bermula daripada kita. Bill Gates dan sebahagian besar saintis berpendapat bahawa vaksin untuk COVID-19 mungkin akan mengambil masa lebih setahun. Maka, mahu atau tidak kita sendirilah yang perlu menjaga diri kita sendiri sebelum "herd immunity" dapat dibentuk dengan pengambilan vaksin kelak.

Persoalan untuk diri kita, adakah kita akan mengambil ringan dengan kelonggaran dan  penamatan PKP atau terus mengamalkan "new normal seperti dalam tempoh PKP?


3 Negara Popular Rakyat Malaysia Memilih Jadi Pendatang Asing

Ramai rakyat Malaysia tidak suka kemasukan pendatang asing. Mereka dikatakan membawa masuk masalah sosial, meningkatkan kadar jenayah serta menyebabkan rasa kurang selesa kepada orang tempatan.

Daripada satu perspektif lain yang jarang kita perkatakan, negara lain pun turut sama mempunyai masalah serupa - disebabkan oleh orang kita pula. Kemasukan warga Malaysia ke negara luar mungkin tidak meningkatkan kadar jenayah, tetapi menyumbang kepada masalah lain khasnya melibatkan pentadbiran.

Tahukah anda negara mana menjadi sasaran warga Malaysia untuk dijadikan penempatan, sama ada secara haram atau secara sah? Berikut adalah tiga negara paling popular pilihan kumpulan migran Malaysia yang direkodkan oleh kerajaan seluruh dunia.

Adakah memeranjatkan anda sekiranya anda diberitahu, jumlah pendatang tanpa izin paling ramai di Australia adalah warga Malaysia? Lebih 10,500 orang kita dilaporkan terus tinggal di Australia tanpa kebenaran, jauh melebihi negara-negara lain.

Laporan kerajaan Australia pada tahun 2018, menyebut bahawa seramai 62,000 individu direkodkan menyalah gunakan kemudahan visa masuk dengan kumpulan warga Malaysia merupakan penyalah guna terbesar.

Pada tahun berikutnya, angka itu dikatakan meningkat kepada lebih 30,000 orang sehingga memerlukan kerajaan Australia meletakkan pegawai mereka di sini - untuk memeriksa maklumat individu yang hendak ke situ.

Ramai menggunakan alasan mereka adalah pelarian perang yang melarikan diri ketika cuba masuk ke Australia. Kami tak pasti perang sedang berlaku di lokasi mana di negara kita.

Walau bagaimanapun dalam masa yang sama, kerajaan Australia turut juga melaporkan kumpulan-kumpulan sindiket yang menjual kad pengenalan serta passport palsu negara kita, untuk memudahkan mereka masuk ke Australia.

Sindiket-sindiket ini mensasarkan warga Vietnam yang diminta bayaran sekitar RM130,000 untuk diseludup masuk ke Australia dengan identiti Malaysia.

Kumpulan warga Vietnam ini kemudiannya dikurung dalam sebuah hotel di negara kita, sebelum menunggu giliran untuk dibawa ke Australia sebagai pekerja di ladang pertanian. Adakah gerakan sindiket ini menjadi penyebab tingginya jumlah pendatang asing Malaysia di sana? Itu belum dapat diperjelaskan.

Negara Korea Selatan mempunyai hampir 250,000 pendatang tanpa izin. Lebih 5,000 daripadanya adalah rakyat Malaysia. Tidak semua bernasib baik, ada yang terpaksa hidup merempat disebabkan oleh ketiadaan punca pendapatan serta kesukaran untuk mendapatkan bantuan disebabkan status mereka.

Berbeza dengan Australia yang memudahkan kemasukan warga Malaysia ke sana yang dijadikan cara mudah untuk terus menetap di situ, warga Malaysia tanpa izin yang berada di Korea Selatan pula majoritinya merupakan mangsa sindiket agensi pencarian pekerjaan menjanjikan pendapatan tinggi sekiranya mereka sanggup tinggal di negara itu.

Agensi pekerjaan yang beroperasi banyak menggunakan medium media sosial bagi menawarkan peluang pekerjaan dengan gaji tinggi serta menjanjikan kemasukan ke negara itu secara sah. Apabila tiba di Korea Selatan, impian yang ditawarkan nyata bohong belaka.

Kumpulan rakyat kita dihantar untuk bekerja dalam sektor pertanian di mana tahap keselamatan bukanlah satu faktor penting dan kesihatan pekerja adalah perkara yang tidak diutamakan. Salah seorang rakyat bernama Hafizy kita menceritakan beliau diminta membayar sekitar RM2800 untuk bayaran komisyen serta tiket kapal terbang sebelum diminta bayaran tambahan RM300 setelah tiba.

Hafizy dihantar ke sebuah ladang epal sebagai pekerja am dibayar gaji sekitar 60,000 WON atau RM210 sehari untuk kerja 13 jam, lebih rendah berbanding gaji minima negara tersebut iaitu 6,470 WON untuk 1 jam.

Gaji yang beliau terima bekerja sehari sepatutnya sekitar RM295 keseluruhannya. Mungkin dikebas ejen atau majikan sendiri yang mengambil kesempatan.

Kerajaan Singapura mengambil pendekatan berbeza dalam melaporkan tentang jumlah kewujudan pendatang asing tanpa izin di negara mereka, di mana mereka tidak mengeluarkan sepenuhnya maklumat seperti negara asal dan jumlah sebenar kumpulan pendatang.

Bagaimanapun, untuk maklumat kemasukan pendatang luar secara sah ke negara mereka, maklumat itu mudah untuk diperolehi. Ini kerana di negara itu, sebahagian besar penduduk mereka adalah pendatang atau golongan migran - dengan 44% daripada keseluruhan migran adalah rakyat Malaysia diikuti warga China seramai 18%.

Dianggarkan seramai 1 juta lebih warga Malaysia kini memilih untuk menetap di Singapura secara tetap, belum diambil kira tambahan 300,000 lagi individu yang berulang-alik ke republik itu setiap hari melalui Tambak Johor.

Tidak diketahui berapakah jumlah pendatang tanpa izin warga Malaysia yang berjaya menyusup ke situ. Apa yang kita tahu adalah beberapa kisah tangkapan yang berjaya dilakukan terhadap warga kita.

Salah satunya adalah berkenaan kisah lejen seorang lelaki berbangsa Cina bernama Choo Juan Suan ditahan pada tahun 2019, selepas berjaya tinggal di negara itu selama 23 tahun tanpa dikesan.

Kali terakhir rekod beliau kembali ke Malaysia dicatatkan pada bulan Julai tahun 1995 namun tidak diketahui bila dia menyelinap masuk ke Singapura semula. Choo juga tidak bertindak mendedahkan kaedah yang dia guna, sebaliknya memilih untuk berdiam diri semasa tangkapan.

Choo yang kini sudah berusia 65 tahun mengaku bersalah atas tuduhan, dijatuhkan hukuman penjara 6 bulan serta denda SGD2,000. Kata beliau, dia kembali ke Singapura disebabkan oleh keluarganya yang menetap di situ termasuklah anaknya yang masih kecil (ketika itu).

Choo akan dihantar pulang ke Malaysia selepas selamat menjalani hukuman penjara. Tidak jelas bagaimana sepanjang 23 tahun itu, dia boleh bekerja dan menyara keluarganya tanpa dokumen yang sepatutnya.


6 Legenda Hantu Jepun Yang Paling Menyeramkan

Jika kita mempunya kisah-kisah legenda berkenaan dengan hantu, Jepun juga tidak terkecuali.

Sesetengah orang Jepun takut untuk berjalan berseorangan pada waktu malam kerana percaya Jepun mempunyai pelbagai jenis hantu yang mengintai di kawasan gelap.

Ini termasuklah "yurei" yang bermaksud manusia yang mati kemudian menjadi hantu, dan juga "yokai" iaitu roh mitos yang telah menjadi sebahagian daripada cerita rakyat di Jepun untuk berabad lamanya.

Sosok-sosok hantu ini menghantui di merata-rata tempat dari sungai-sungai ke kawasan pergunungan hinggalah ke jalan-jalan di bandar.

Bermula dari awal abad ke-8, roh-roh ini pertama kali muncul dalam Kojiki, yang merupakan catatan terawal tentang mitologi Jepun, mencatatkan penciptaan Jepun sendiri.

Sejak itu, yurei dan yokai kerap muncul dalam seni tradisional Jepun seperti ukiyo-e (ukiran kayu) sehingga kini.

Sesetengah daripadanya dilihatkan sebagai ikon budaya popular, seperti manga yang kemudiannya dihasilkan sebagai anime iaitu Gegege no Kitaro yang mana kesemua watak adalah berbentuk yokai.

Kuchisake Onna adalah yurei moden yang sangat jahat, yang mana namanya secara harfiahnya diterjemahkan kepada "wanita mulut terkoyak".

Menurut legenda, ketika Kuchisake Onna masih hidup, dia dihukum oleh suaminya kerana curang dan berzina. Berang dengan tindakan itu, suaminya menghiris mulut Kuchisake Onna terbuka dari satu telinga ke satu telinga yang lain.

Hantu Kuchisake Onna muncul sebagai seorang wanita muda yang cantik memakai topen muka sambil memegang senjata tajam seperti gunting. Dia menghampiri manusia pada waktu malam dan bertanyakan soalan dengan tujuan jahat.

"Watashi, kirei?" yang bermaksud "Cantik tak saya?", adalah soalan yang ditanyakan. Jika jawapan yang diterima adalah tidak, maka mangsa akan dibunuh serta-merta dengan memotong tubuh anda.

Jika anda menjawab ya, Kuchisake Onna akan menanggalkan topeng mukanya mendedahkan wajahnya yang sangat menakutkan lalu menghiris mulut anda sama sepertinya.

Dengan senyuman yang luas menampakkan gigi tajam, Kuchisake Onna sekali lagi bertanya, "Sekarang masih cantik lagi tak?".

Pertemuan dengan Kuchisake Onna adalah satu situasi kalah-kalah, di mana apa sahaja jawapan yang anda berikan, anda pasti akan mati.

Watak hantu pembunuh ini muncul sebagai watak dalam filem Pom Poko pada tahun 1984 dan beberapa filem seram Jepun telah menjadikan kisahnya premisnya, termasuklah filem seram bajet 2007 yang bertajuh Carved: The Slit-Mouthed Woman.

Pernahkah anda terlihat seorang wanita cantik dengan kulit putih seperti salji berambut panjang berjalan-jalan di tengah musim sejuk yang sangat dingin?

Jika ya, maka itu adalah yuki onna, atau wanita salji.

Apabila dia berjalan di atas kawasan yang dipenuhi salji, anda tidak akan menemui tapak kakinya.

Sebahagian besar cerita yuki onna berasal dari wilayah bersalji utara di Jepun seperti Aomori dan Akita di wilayah Tohoku.

Dalam beberapa versi, dia adalah pontianak salji yang menyedut jiwa mangsa-mangsanya.

Dalam versi lain, dia menggunakan kecantikan ghaibnya untuk memikat lelaki lemah ketika musim sejuk, dan membiarkan mangsanya membeku sehingga mati.

Sesetengah mengatakan bahawa yuki onna merupakan seorang wanita cantik yang dibunuh dalam salji dan dia melakukan perkara yang sama untuk membalas dendam.

Hantu tanglung ini tidaklah mempunyai niat jahat seperti yokai lain.

Obake chochin akan menjelirkan lidahnya yang besar, memutarkan matanya dan ketawa terbahak-bahak untuk menakutkan orang yang melalui kawasan sekitar.

Menurut legenda, tanglung biasa boleh berubah menjadi yokai ini setelah digunakan selama 100 tahun.

Ini berasal dari kepercayaan agama Shinto kuno bahawa semua objek bahkan benda mati, juga mempunyai roh.

Hantu labah-labah yang menggoda ini adalah berdasarkan kepada labah-labah penenun bebola emas yang benar-benar wujud.

Biasanya ditemui di seluruh Jepun, labah-labah betina membesar 2.5 sentimeter panjang malah boleh menangkap burung kecil sebagai mangsa.

Legenda menceritakan bahawa apabila seekor labah-labah ini mencapai usia 400 tahun, ia akan berubah menjadi jorogumo dan mempunyai selera makan terhadap lelaki muda dan bukannya burung serta serangga.

Jorogumo sering kali digambarkan sebagai wanita cantik berkaki labah-labah, dikelilingi oleh kerangka mangsanya.

Mereka menggunakan bahagian manusia yang sangat memikat untuk menggoda lelaki pulang ke rumah mereka, kemudiannya terperangkap dalam sarang dan melahap mangsa dengan perlahan-lahan.

Legenda Jepun menceritakan bahawa tulang-tulang orang miskin dan tidak bernasib baik yang mati akan bertukar menjadi gashadokuro.

Yokai ini terbentuk di tempat-tempat di mana banyak kerangka normal berbaring, seperti di kampung-kampung setelah kelaparan atau penyakit telah menghapuskan penduduk setempat.

Disebabkan tidak dikembumikan, roh dan tulang-tulang tersebut akan bergabung dan menghasilkan satu kerangka yang besar, sekitar 15 kali ganda saiz manusia biasa.

Anda boleh lihat yokai ini pada ukiran terkenal iaitu "Takisyasha the Witch and the Skeleton Spectre", yang dicetak ke atas kad pos, bendera, dan t-shirt sejak penghasilannya pada tahun 1844.

Hantu kerangka ini memakan pengembara yang berseorangan, dengan menggigit kepala mereka, melahap tulang dan meminum darah seperti Dracula

Senarai yurei dan yokai Jepun tak akan pernah lengkap tanpa kappa, yokai yang sangat tertanam dalam agama, sejarah dan budaya di Jepun.

Malah, terdapat sushi yang dinamakan bersempenanya, iaitu kappa-maki (cucumber roll).

Makhluk kenit seperti manusia ini mempunyai cangkerang seperti penyu, kulit hijau bersisik dan sebuah piring di atas kepalanya yang mesti diisi dengan air setiap masa untuk terus hidup.

Ia tinggal di sungai-sungai, tasik dan laluan air yang lain di Jepun.

Dalam Shintoisme, kappa dihormati sebagai tuhan air dan patung-patungnya kadang-kala boleh dilihat di kuil-kuil di sekitar Jepun.

Perkara biasa yang dilihatkan pada kappa adalah ia sangat sukakan timun dan tidak mungkir janji.

Kappa versi bandar gemar menarik kanak-kanak dan haiwan yang sesat ke dalam air sehingga lemas dan dimakan.

Selain daripada gemar memakan timun, kappa juga sangat meminati usus mentah manusia.


Kenapa Kes Covid-19 Di Singapura Tinggi Tetapi Kematiannya Rendah?

Jika anda buka statistik yang merekodkan tentang kes-kes Covid-19 di seluruh dunia, salah satu negara yang mempunyai purata kes untuk setiap 1 juta populasi yang agak tinggi adalah Singapura.

Pada ketika artikel ini ditulis, Singapura mencatatkan 2,923 kes untuk setiap satu juta penduduk melebihi United Kingdom (2,614), Perancis (2,564) serta menghampiri Amerika Syarikat (3,418) dan Itali (3,431). Ini adalah negara-negara yang terjejas teruk akibat Covid-19 serta mencatatkan angka kematian yang sangat tinggi mencecah puluhan ribu.

Tetapi jika kita merujuk kepada angka kematian di Singapura - angkanya mengejutkan! Hanya 16 kematian dicatatkan. Apa keajaiban yang dilakukan oleh pihak kesihatan Singapura sebenarnya sehingga menampakkan pola perkembangan yang jauh berbeza berbanding negara-negara maju lain?

Singapura bukanlah sebuah negara besar dengan kadar populasi sekitar 5.6 juta orang keseluruhannya. Bagaimanapun, kadar jangkitan Covid-19 di negara itu merupakan yang tertinggi di Asia Tenggara, serta ketiga tertinggi di benua Asia selepas China dan India.

Ini menunjukkan situasi penyebaran wabak di Singapura agak unik, kerana tidak 'seiring' dengan laporan-laporan negara lain - termasuklah di negara kita.

Malaysia mempunyai kadar jangkitan hanya 6,071 berbanding Singapura yang telah mencecah lebih 17,000 kes. Kadar kematian kita adalah 103 orang sementara Singapura pula, seperti kami sudah sebutkan di atas - hanya 16 nyawa terkorban.

Ini bermakna, Singapura mempunyai kadar kematian 0.85 orang untuk setiap 1,000 kes sementara kita pula 17 kematian untuk kadar yang serupa.

Faktor utama yang membolehkan situasi ini berlaku, adalah disebabkan kadar ujian saringan yang tinggi berjaya dilaksanakan di negara itu. Daripada jumlah populasi 5.6 juta orang, sehingga kini Kementerian Kesihatan Singapura (KKS) berjaya melakukan ujian ke atas lebih 140,000 ribu orang memberikan mereka purata 24,600 ujian untuk setiap 1 juta populasi.

Itu adalah punca kenapa jumlah kes jangkitan Covid-19 sangat tinggi di negara tersebut. Jumlah ujian yang berjaya dijalankan dalam skala besar mampu mengenalpasti pesakit yang positif jangkitan, sehinggakan laporan tentang jumlah kes di Singapura melonjak naik.

Kejayaan ujian saringan di Singapura juga jauh melebihi negara maju lain seperti Amerika Syarikat, United Kingdom dan Perancis yang mempunyai purata jangkitan hampir serupa di negara mereka. Faktor ini menjawab soalan kenapa jumlah kes di Singapura tinggi.

Satu faktor yang diakui sendiri oleh kerajaan Singapura adalah kaitan antara kes-kes jangkitan baru yang hanya melibatkan kumpulan migran di negara itu.

Kes jangkitan tertinggi dilaporkan berlaku di kalangan kumpulan migran berusia muda yang tubuhnya masih kuat melawan jangkitan, bukan saja membantu merendahkan kadar kematian tetapi turut sama menyumbang kepada kerendahan kes yang perlu dikendalikan di hospital.

Berikutan daripada jumlah pesakit berusia muda atau dewasa yang ramai, kaedah rawatan yang perlu dilaksanakan ke atas mereka juga berbeza.

Pesakit yang didapati positif Covid-19 di Singapura rata-ratanya tidak perlu menjalani rawatan secara intensif, hanya perlu menjalani isolasi di pusat-pusat yang telah ditetapkan kerajaan untuk mereka pulih.

Ini sekaligus membantu mengosongkan katil-katil di hospital untuk kegunaan kes-kes jangkitan Covid-19 yang serius sahaja - khasnya kes yang melibatkan golongan warga tua.

Kekurangan jumlah pesakit yang memerlukan rawatan rapi membolehkan petugas perubatan memberikan tumpuan khusus kepada mereka yang benar-benar memerlukan penjagaan, tanpa perlu mereka bersusah payah bekerja tanpa henti seperti yang berlaku di kebanyakan negara lain.

Situasi ini membantu menyumbang kepada pengurangan kadar kematian kerana setiap pesakit berjaya mendapatkan rawatan yang berkualiti dan mampan, manakala pesakit yang tidak kritikal pula berjaya sembuh sendiri selepas isolasi.

Selain itu, salah satu fokus utama kerajaan Singapura semasa bermulanya penyebaran wabak Covid-19 yang menyumbang, adalah persediaan dalam memastikan warga tua mematuhi perintah kawalan pergerakan dengan ketat.

Peringatan yang difokuskan khas untuk warga tua disalurkan dalam media tanpa henti serta melalui ucapan Perdana Menteri Singapura, Lee Hsien Loong agar tidak ada warga tua melanggar perintah ini. Nyata arahan-arahan ini berjaya dituruti dengan baik, sehingga menyebabkan situasi berbeza wujud di Singapura berbanding negara lain yang terjejas teruk.

Singapura turut dibantu peratusan populasi warga tua lebih rendah dalam masyarakat mereka.

Seandainya dibandingkan dengan kes-kes Eropah, laporan kes jangkitan Covid-19 melibatkan individu yang ditempatkan dalam rumah penjagaan warga tua sangat rendah di Singapura, dengan hanya 5 rumah jagaan dicatatkan wujud kes positif.

Di Eropah, anggaran separuh daripada mangsa jangkitan yang meninggal dunia adalah warga tua yang tinggal dalam pusat jagaan serta sangat terdedah dengan risiko jangkitan.

Pengenalan 'circuit breaker' - jargon unik untuk perintah kawalan pergerakan di republik itu mendapat reaksi berbeza daripada masyarakat mereka pada awalnya.

Namun di sebalik kekangan tidak dibenarkan bebas bermula 5 April hingga 4 Mei dan baru saja dipanjangkan sehingga 1 Jun 2020; kita semua tahu langkah ini sangat berjaya mengawal penularan wabak.

Denda tinggi turut dikenakan ke atas pesalah yang ingkar! Mana-mana individu yang ditangkap melanggar peraturan yang diperkenalkan, boleh didenda sehingga SGD10,000 atau RM30,350 serta penjara enam bulan.

Dalam fasa kedua yang baru saja diumumkan pada 21 April itu, lebih banyak premis perniagaan dan pejabat perlu ditutup serta perkhidmatan penting ditangguhkan.

Tempoh kurungan yang dipanjangkan sehingga ke bulan Jun itu dipercayai berpunca daripada kemungkinan wujudnya kes-kes tersembunyi, dikhuatiri mampu memulakan kluster baru jangkitan.

Kerajaan Singapura juga bertindak memanjangkan perintah kawalan kerana bimbang seandainya berlaku kebocoran jangkitan daripada pusat-pusat kediaman pekerja asing, yang menjadi punca utama kes-kes jangkitan di negara itu.

Hanya dengan mengehadkan pergerakan kumpulan pekerja asing di kawasan tempat tinggal mereka, barulah jangkitan dipercayai dapat dihentikan penularannya.


Pengajaran Dari Sikap Ambil Mudah Jepun: Gelombang Kedua COVID-19

Ia pernah dilihatkan sebagai satu kisah kejayaan, di mana sebuah wilayah yang bekerja keras untuk menahan, mengesan dan mengasingkan novel koronavirus telah membuahkan hasil apabila jumlah jangkitan menurun dengan begitu tinggi.

Namun kini, Hokkaido kembali menjadi perhatian apabila ia bergelut untuk menangani gelombang kedua wabak COVID-19.

Pada penghujung Februari, Hokkaido menjadi kawasan pertama di Jepun yang mengisytiharkan darurat disebabkan oleh penularan wabak ini.

Sekolah-sekolah ditutup, perhimpunan berskala besar dibatalkan dan orang ramai "digalakkan" untuk tinggal di rumah.

Kerajaan tempatan tekad memerangi virus ini di mana mereka mengesan dan mengasingkan dengan begitu agresif ke atas sesiapa sahaja yang mempunyai kontak dengan pesakit positif.

Dasar ini berhasil dan menjelang pertengahan bulan Mac, jumlah kes positif COVID-19 baharu merudum iatu sekitar satu atau dua kes sahaja sehari.

Pada 19 Mac, keadaan darurat ditarik balik dan bermula bulan April, sekolah-sekolah dibuka semula.

Akan tetapi, selepas 26 hari sahaja selepas pulau ini "bebas" dari COVID-19, darurat sekali lagi diisytiharkan.

Hokkaido bertindak secara bebas daripada pemerintah pusat, yang mana mengisytiharkan darurat ke atas Tokyo, Osaka dan lima wilayah lain minggu lalu.

Pada pertengahan bulan April, Hokkaido telah merekodkan 135 kes baharu COVID-19. Tidak seperti penularan pertama pada Februari, tiada bukti bahawa virus ini dibawa atau diimport semula dari luar Jepun.

Langsung tiada kes baharu yang melibatkan pendatang asing dan tiada seorang pun pesakit baharu yang ke luar negara dalam tempoh terdekat.

Jadi, apa pengajaran yang kita boleh ambil daripada bagaimana penularan wabak ini dikendalikan di Hokkaido?

Yang pertama, jika kita bertindak pantas dari awal, kita boleh mengawalnya.

Menurut Profesor Kenji Shibuya dari King's College London, adalah mudah untuk sesuatu kluster itu dipatahkan, untuk mengesan kontak dan juga mengasingkan.

Dalam hal ini, Hokkaido mempunyai persamaan dengan apa yang berlaku di bandar Daegu di Korea Selatan. Di Daegu, wabak besar dalam kumpulan agama dikesan secara agresif. Mereka yang dijangkiti diasingkan dan wabak ditangani.

Selepas wabak Daegu, kerajaan Korea Selatan memulakan program ujian besar-besaran untuk cuba mengesan wabak ini, tetapi Jepun melakukan yang sebaliknya. apa yang dilakukan oleh Jepun adalah sebaliknya.

Malah sekarang, lebih daripada tiga bulan selepas Jepun merekodkan kes pertama mereka, mereka masih melakukan ujian ke atas sebahagian kecil populasi sahaja.

Pada mulanya, kerajaan Jepun berkata bahawa ujian besar-besaran adalah satu "pembaziran sumber".

Kini ia harus berubah dan berkata akan meningkatkan jumlah ujian, namun beberapa sebab yang dikemukakan kelihatan seperti membantutkan usaha ini.

Pertama, kementerian kesihatan Jepun bimbang hospital akan dibanjiri oleh pesakit yang positif, tetapi hanya mempunyai gejala ringan.

Dan pada skala yang lebih besar, ujian tersebut adalah tanggungjawab pusat kesihatan tempatan dan bukan pada peringkat kerajaan nasional.

Sebilangan pusat tempatan tidak dilengkapi dengan kakitangan atau peralatan untuk mengendalikan ujian dalam skala besar.

Talian hotline tempatan telah dibanjiri dengan panggilan telefon, malah sukar untuk mendapatkan rujukan dari doktor.

Menurut Profesor Kenji, gabungan sebab-sebab ini bermakna pihak berkuasa Jepun tidak mempunyai idea yang jelas tentang bagaimana virus itu bergerak dan tersebar melalui masyarakat.

Pengajaran ketiga adalah "realiti baharu" yang dihadapi ini akan berlangsung lebih lama daripada yang kita jangkakan.

Hokkaido kini telah mengenakan semula sekatan, walaupun versi perintah berkurung COVID-19 Jepun adalah lebih lembut daripada yang dikenakan di negara lain.

Sebahagian besar daripada rakyat Jepun masih ke tempat kerja dan walaupun sekolah ditutup, namun kedai-kedai dan bar dibenarkan untuk dibuka.

Profesor Kenji berpendapat bahawa tanpa langkah yang lebih keras, Jepun tidak mempunyai harapan untuk mengawal jangkitan yang disebut sebagai "gelombang kedua" yang sedang berlaku ketika ini. Bahkan bukan hanya Hokkaido, tetapi seluruh Jepun akan gagal.

Pengajaran paling penting daripada kisah ini adalah walaupun pembendungan di sesebuah lokasi itu berjaya tetapi penularan masih berlaku di bahagian lain, selagi ada orang yang bergerak, maka sukar untuk lokasi berjaya itu mengekalkan status bebas COVID-19, kata Profesor Kenji.

Sebagai contoh, jika Perlis dan Kedah tidak mencatatkan sebarang kes baharu, namun selagi ada orang yang bergerak ke sana ke sini lebih-lebih di musim perayaan ini, maka kemungkinan besar kes baharu akan melonjak naik.

Dan walaupun darurat yang dikenakan semula di Hokkaido akan tamat pada 6 Mei, namun seorang pegawai kerajaan tempatan yang berusaha menangani penularan wabak di Hokkaido memberitahu bahawa mereka mungkin mengenakan langkah-langkah yang sedang dilakukan untuk tempoh yang lebih lama. menjaga langkah-langkahnya lebih lama.

"Kami rasa kami perlu terus melakukan perkara yang sama. Matlamatnya adalah untuk meminimakan kontak antara individu untuk menghentikan penularan virus ini," kata pegawai tersebut.

Jadi, berapa lama yang dimaksudkan ini? Pegawai itu menjawab, "Sehingga kita menemui vaksin. Kita perlu terus cuba untuk menghentikan penularan ini,".